RUU dengan penambahbaikan berhubung kesalahan menghendap akan dibentang

(Timbalan Menteri di Jabatan Perdana Menteri (Undang-undang dan Reformasi Institusi), Ramkarpal Singh/BERNAMA)

PUTRAJAYA, 8 Februari- Satu Memorandum Jemaah Menteri berhubung Rang Undang-Undang (RUU) berkaitan kesalahan menghendap akan dibentangkan kepada Kabinet dalam masa terdekat.Timbalan Menteri di Jabatan Perdana Menteri (Undang-undang dan Reformasi Institusi), Ramkarpal Singh, dalam satu kenyataan berkata memorandum itu dengan penambahbaikan akan dibentangkan menterinya, Datuk Seri Azalina Othman Said."Hasil semua sesi libat urus itu, saya mencadangkan penambahbaikan kepada draf RUU itu bagi memastikan penekanan diberikan kepada kesalahan ini secara holistik dan merangkumi semua aspek perundangan."Kedua-dua RUU Kanun Keseksaan (Pindaan) dan RUU Kanun Tatacara Jenayah (Pindaan) (No 2) akan dibentang semula di Dewan Rakyat pada sidang Parlimen akan datang, tertakluk kepada kelulusan Jemaah Menteri.Katanya, sebelum ini, kedua-dua RUU itu sudah dibentangkan bagi bacaan kali pertama di Dewan Rakyat pada 4 Ogos 2022, manakala bacaan kali kedua dan ketiga pada 3 Oktober 2022."Ia diluluskan selepas mendapat undi lebih suara daripada seramai 192 Ahli Dewan Rakyat yang hadir.

"Namun, berikutan pembubaran Parlimen pada 10 Oktober 2022, RUU ini tidak dapat dibentangkan di Dewan Negara pada sidang Parlimen yang sama dan perlu dibentang semula di Dewan Rakyat pada sidang akan datang," katanya.Beliau berkata, sejak bulan lalu, pelbagai sesi libat urus diadakan bersama banyak pihak berkepentingan seperti Jabatan Peguam Negara, Bahagian Hal Ehwal Undang-Undang Jabatan Perdana Menteri, pertubuhan bukan kerajaan (NGO) Women's Aid Organisation (WAO) dan juga Badan Peguam Malaysia bagi meneliti semula peruntukan kedua-dua RUU itu.Ramkarpal berkata kerajaan tetap komited dalam usaha mewujudkan undang-undang berhubung kesalahan menghendap.


Malaysia-Singapura, komited perkukuh kerjasama dalam bidang pendidikan

KUALA LUMPUR, 8 Februari- Malaysia komited untuk bekerjasama dengan Singapura bagi memperkukuh bidang pendidikan di rantau Asia.Komitmen itu jelas menzahirkan kepentingan dalam mengendalikan isu yang dihadapi murid pada zaman digitalisasi.Menteri Pendidikan, Fadhlina Sidek berkata dalam pertemuannya bersama Menteri Pendidikan Singapura, Chan Chun Sing, Singapura turut mempelawa Malaysia untuk mengadakan program pertukaran murid di peringkat menengah.Selain itu, komitmen Malaysia-Singapura menganjurkan acara sukan tahunan, MESCA-MESRC ke-16 pada Mei nanti menunjukkan kerjasama berterusan yang padu antara dua negara. Pertemuan dua hala itu diadakan pada Persidangan Majlis Pertubuhan Menteri-Menteri Pendidikan Asia Tenggara (SEAMEO) ke-52 di Manila bermula hari ini hingga 10 Februari.

(Menteri Pendidikan, Fadhlina Sidek bersama pelajar Sekolah Kebangsaan Keledang Jaya/BERNAMA)


MARITIM Terengganu gagalkan cubaan seludup masuk 410,000 rokok putih

KUALA TERENGGANU, 8 Februari- Agensi Penguatkuasa Maritim Malaysia (MARITIM) Terengganu berjaya menggagalkan cubaan menyeludup masuk 410,000 batang rokok putih dianggarkan bernilai hampir RM250,000 di Muara Kuala Besut pada pukul 3.00 pagi kelmarin.  Pengarah Maritim Terengganu, Kepten Maritim Mohd Khairulanuar Abd Majid berkata melalui hasil risikan, operasi khas di perairan negeri ini berjaya mengesan sebuah bot enjin sangkut yang bergerak dalam keadaan mencurigakan namun berjaya meloloskan diri setelah menyedari kehadiran bot peronda Maritim Malaysia. "Operasi khas ini kita buat di sepanjang perairan negeri Terengganu. Kita berpindah-pindah, kita pantau semua tempat mendarat, tempat yang tidak diwartakan untuk mereka mendarat. Mereka mencari tempat-tempat strategik yang boleh masuk kenderaan ke kawasan itu dan bot boleh berlabuh di tepi pantai," kata Mohd Khairulanuar kepada pemberita RTM hari ini.

Hasil pemeriksaan lanjut di kawasan jeti berhampiran mendapati sebuah lori dengan muatan rokok seludup itu telah ditinggalkan suspek sewaktu melarikan diri.  Kes disiasat di bawah Seksyen 135 (1) (D), Akta Kastam 1967 yang memperuntukkan hukuman denda tidak kurang 10 kali ganda nilai atau RM100,000 yang mana lebih tinggi dan denda tidak lebih 20 kali ganda nilai barangan atau RM500,000 atau penjara tidak kurang enam bulan dan tidak lebih lima tahun atau kedua-duanya sekali jika sabit kesalahan.


Petisyen Parlimen Gua Musang: Permohonan batal dua petisyen dibenarkan

KOTA BHARU, 8 Februari - Mahkamah Pilihan Raya Kota Bharu hari ini membenarkan permohonan pempetisyen iaitu wakil kepada calon Barisan Nasional Parlimen Gua Musang, Tengku Razaleigh Hamzah yang mencabar keputusan Pilihan Raya Umum ke-15 untuk membatalkan petisyen terhadap responden kedua dan ketiga.  Hakim Mahkamah Tinggi Kota Bharu, Datuk Roslan Abu Bakar yang bersidang sebagai Hakim Pilihan Raya membuat keputusan itu selepas mendengar hujahan peguam, Datuk Seri Takiyuddin Hassan yang mewakili responden pertama yang juga Ahli Parlimen Gua Musang, Datuk Mohd Azizi Abu Naim.  Manakala Peguam Persekutuan, Ahmad Hanir Hambaly mewakili responden kedua, Pegawai Pengurus Pilihan Raya, Ab Fatah Hasbullah dan ketiga, Suruhanjaya Pilihan Raya (SPR) serta Datuk Mohd Hafarizam Harun yang mewakili Mohd Azmi Mahmood.  Mohd Hafarizam berkata, pihak pempetisyen tidak mahu meneruskan petisyen terhadap responden kedua dan ketiga dengan menawarkan kos sebanyak RM5,000.  Ahmad Hanir memohon kos untuk membatalkan petisyen itu sebanyak RM10,000 yang dirasakan munasabah.  Terdahulu, Ahmad Hanir dalam hujahan berkata, menerusi petisyen itu, pempetisyen mendakwa berlaku pelanggaran yang dikatakan satu tempat tidak wujud sebagai saluran mengundi iaitu Sekolah Menengah Kebangsaan (SMK) Felda Chiku.

(Datuk Seri Takiyuddin Hassan (kiri) dan Datuk Mohd Hafarizam Harun (kanan) yang mewakili Mohd Azmi Mahmood hadir pada sesi pendengaran petisyen PRU15 di Mahkamah Tinggi Kota Bharu, Kelantan)

Sementara itu, Roslan dalam hujahan berkata, selepas mendengar hujahan ketiga-tiga pihak, permohonan untuk menarik balik petisyen bagi responden kedua dan ketiga yang dinyatakan jelas bahawa kedua-duanya tidak membabitkan responden pertama.  Justeru, petisyen pilihan raya bagi responden kedua dan ketiga dibatalkan dengan berkongsi kos sebanyak RM6,000.  Beliau juga menetapkan 26 Februari ini untuk keputusan awal bantahan petisyen.  Pada 3 Januari lalu, wakil kepada calon BN Parlimen Gua Musang, Tengku Razaleigh memfailkan petisyen di Mahkamah Tinggi bagi mencabar keputusan PRU-15 bagi Parlimen itu.  Petisyen berkenaan difailkan oleh Mohd Azmi Mahmood di Mahkamah Tinggi Kota Bharu.


ADUN Lobak, Chew Seh Yong dilantik sebagai exco negeri

SEREMBAN, 8 Februari- Ahli Dewan Undangan Negeri (ADUN) Lobak di Negeri Sembilan, Chew Seh Yong dinamakan sebagai pengganti jawatan Exco Sumber Manusia, Perladangan dan Hal Ehwal Bukan Islam yang kosong susulan peletakan jawatan oleh ADUN Nilai, J. Arul Kumar sebelum ini.  Menteri Besar, Datuk Seri Aminuddin Harun berkata pelantikan tersebut telah mendapat perkenan Yang Di-Pertuan Besar Negeri Sembilan, Tuanku Muhriz Ibni Almarhum Tuanku Munawir dan persetujuan daripada Pengerusi DAP Negeri Sembilan, Anthony Loke Siew Fook.  "Saya telah mendapat persetujuan daripada Yang Berhormat (YB) Loke Siew Fook selaku Pengerusi DAP dan Setiausaha Agung DAP Malaysia untuk melantik saudara YB Chew Seh Yong iaitu ADUN Lobak sebagai pengganti.Insya-Allah upacara angkat sumpah akan diadakan pada hari Jumaat ini di Istana Besar Seri Menanti dan telah mendapat perkenan Duli Yang Maha Mulia Tuanku," kata Aminuddin kepada pemberita RTM pada sidang media pasca mesyuarat exco di Seremban.

(Menteri Besar Negeri Sembilan, Datuk Seri Aminuddin Harun/BERNAMA)

Upacara mengangkat sumpah dijadualkan pada hari Jumaat, pukul 3.00 petang bertempat di Istana Besar Seri Menanti.  Terdahulu, Exco Sumber Manusia, Perladangan Dan Hal Ehwal Bukan Islam Negeri Sembilan, J. Arul Kumar meletakkan jawatan selepas dilantik sebagai Setiausaha Politik Menteri Pengangkutan, Anthony Loke Siew Fook.


Imbangi pendidikan dalam kelas dengan aktiviti luar

KANGAR, 8 Februari - Kejayaan akademik seseorang pelajar memerlukan kerjasama semua pihak baik guru, ibu bapa mahupun masyarakat sekeliling.Mereka boleh menjadi sumber motivasi yang merangsang kejayaan pelajar pada masa hadapan.Menurut Ahli Dewan Undangan Negeri (ADUN) Indera Kayangan, Gan Ay Ling, di sebalik kecanggihan teknologi, pelajar memerlukan bimbingan agar berada di landasan benar untuk mencapai impian.Katanya ilmu pengetahuan perlu disemai sejak kecil dan tanggungjawab itu perlu dipikul semua pihak. Selain pendidikan dalam kelas, pelajar juga perlu pendedahan aktiviti luar kelas termasuklah ko-kurikulum demi meningkatkan kemahiran mereka menghadapi dunia luar yang kian mencabar saban hari. Gan berkata demikian dalam Program Hari Anugerah Cemerlang di Sekolah Kebangsaan Seri Perlis di sini.

(Gan berkata pelajar perlu imbangi pendidikan dalam kelas dengan aktiviti luar)


Kertas putih kes Batu Puteh akan dibentang di Parlimen

PUTRJAYA, 8 Februari- Kertas putih mengenai keputusan serta langkah yang perlu diambil berhubung kes Batu Puteh akan dibentang di Parlimen untuk tindakan selanjutnya.Perdana Menteri Datuk Seri Anwar Ibrahim berkata, Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said akan menyediakan kertas putih mengenainya."Kehilangan wilayah dimana-mana negara juga adalah satu masalah besar."Saya telah jelaskan telah menjelaskan kepada Perdana Menteri Lee Hsien Loong bahawa keputusan dibuat Malaysia tidak akan menjejaskan hubungan baik dua hala, ia tidak menjejaskan hubungan baik dua hala atau kedudukan status Batu Puteh sekarang sudahpun menjadi milik Singapura mengikut keputusan International Court of Justice (ICJ).“Tindakan kelemahan yang melanggar proses itu terpaksa diangkat, sebab itu Jemaah Menteri bincang panjang tentang langkah-langkah yang harus diambil dan keputusannya atas kebijaksanaan Parlimen,” katanya dalam sidang media selepas mempengerusikan mesyuarat Kabinet di sini.Memetik laporan Bernama, Pada 27 Januari lepas, Peguam Negara Tan Sri Idrus Harun berkata tindakan menarik balik dua permohonan semakan terhadap keputusan kes kedaulatan Batu Puteh, Batuan Tengah dan Tubir Selatan adalah tidak teratur dan tidak wajar.

(Datuk Seri Anwar Ibrahim (tengah) dalam sidang media selepas mempengerusikan mesyuarat Kabinet di Putrajaya)

Pada 3 Februari 2017, kerajaan Malaysia telah memfailkan permohonan bagi semakan terhadap keputusan Mahkamah Keadilan Antarabangsa (ICJ) pada 23 Mei 2008 yang memutuskan bahawa Singapura mempunyai hak kedaulatan terhadap Batu Puteh manakala Malaysia mempunyai hak kedaulatan terhadap Terumbu Karang Tengah. Bagaimanapun pada 2018, kerajaan Pakatan Harapan (PH) di bawah pimpinan Perdana Menteri Tun Dr Mahathir Mohamad menarik balik permohonan semakan tersebut sebelum kes itu dijadualkan didengar pada 11 Jun 2018 di ICJ.Pada 14 Disember lepas, Anwar mahu isu tuntutan Batu Puteh dikaji semula supaya rundingan segera dan lebih bermakna dapat diadakan dengan Singapura.


Sumber pendapatan kedua ringankan beban kenaikan kos sara hidup

KUALA LUMPUR, 8 Februari- Kenaikan harga barang dan kos sara hidup akan terus menjadi cabaran sepanjang tahun 2023.Situasi ini menyebabkan rakyat perlu mencari sumber pendapatan kedua sama ada daripada sumber perniagaan atau pelaburan.Pensyarah Universiti Kebangsaan Malaysia, Prof. Madya Sr. Dr. Norngainy Mohd Tawil berkata rakyat Malaysia perlu mencari peluang menambah pendapatan melalui perniagaan atau program pelaburan."Tambahkan pendapatan kita, jangan biarkan diri terperangkap dengan pendapatan sedia ada sahaja dan kita boleh berjimat, ubah gaya hidup semua tetapi kenapa kita tidak mengambil peluang di luar sana. Ada banyak sangat program 'affiliate', TikTok, Shopee. Cari peluang untuk tambah pendapatan, jangan kedekut dengan masa kita 24 jam itu."Jadi kita tambah pendapatan, kalau pandai buat kuih buat kuih kerana ada permintaan, sentiasa akan ada. Boleh berjimat tapi tambah pendapatan," kata Norngainy ketika ditemu bual selepas menjadi tetamu rancangan terbitan RTM di Angkasapuri. Sumber pendapatan kedua bukan saja membantu meraih pendapatan tambahan malah menjana ekonomi Malaysia menjadi lebih mampan.

(Prof. Madya Sr. Dr. Norngainy berkata sumber pendapatan kedua ringankan beban kenaikan kos sara hidup)


Penjawat awam direman tujuh hari berhubung siasatan rasuah

TEMERLOH, 8 Februari- Seorang Penolong Pegawai Perubatan di sebuah hospital di Temerloh, Pahang direman tujuh hari bermula hari ini bagi membantu siasatan kes meminta dan menerima suapan berjumlah RM17,859. Ia sebagai balasan mendapatkan kerja-kerja pengurusan jenazah di hospital terbabit daripada ejen-ejen pengurus jenazah yang berkenaan.  Perintah tahanan reman itu dikeluarkan oleh Majistret Mohamed Shah Reza Noot Azman mengikut peruntukan Seksyen 17(A) Akta Suruhanjaya Pencegahan Rasuah Malaysia (SPRM) 2009.  Lelaki terbabit yang berusia 57 tahun yang bertugas di Unit Perubatan Forensik telah ditahan di Pejabat SPRM Temerloh, semalam.  Berdasarkan rekod, suspek disyaki telah menerima suapan sebanyak RM17,859 sekitar tahun 2021 hingga 2022.  Beliau ditahan reman sehingga 14 Februari ini.


Perolehan vaksin COVID-19 tidak ikut prosedur, KKM bentang kertas putih

PUTRAJAYA, 8 Februari- Kementerian Kesihatan (KKM) akan membentangkan kertas putih mengenai perolehan vaksin COVID-19 serta kos yang berkaitan.Perdana Menteri Datuk Seri Anwar Ibrahim berkata, ini susulan sebahagian proses perolehan itu tidak mengikut peraturan dan ditandatangani menteri tanpa persetujuan Jabatan Peguam Negara."Perkara itu akan diselenggarakan oleh Menteri Kesihatan, Dr.Zaliha Mustafa.“Perolehan bagi sesetengah vaksin ini amat diragui dari segi jumlah dan kos yang terlibat"Saya terkejut tetapi kami perlu membuat keputusan mengenainya."Soal utama juga bukan siapa menteri, tetapi menteri-menteri terlibat perlu jawab dan memberi penjelasan berhubung perkara itu." katanya tanpa mendedahkan menteri terlibat.Anwar bercakap pada sidang media selepas mempengerusikan mesyuarat Kabinet di sini.

(Menteri Kesihatan Dr Zaliha Mustafa akan memperincikan perkara tersebut apabila Kertas Putih berkenaan dibentangkan nanti)

Memetik laporan Bernama, Kementerian Kewangan (MoF) sebelum ini menurunkan kuasa kepada Kementerian Kesihatan (KKM) dan Kementerian Sains, Teknologi dan Inovasi (MOSTI) bagi memuktamadkan perolehan vaksin di peringkat kementerian masing-masing.Langkah tersebut merupakan sebahagian daripada usaha untuk memudah cara dan menyegerakan pelaksanaan Program Imunisasi COVID-19 Kebangsaan (PICK).


6 terkorban, 9 cedera van terbabas turun Genting Highlands

BENTONG, 8 Februari - Enam terkorban manakala sembilan lagi cedera selepas van dinaiki mereka terbabas dan melanggang penghadang jalan ketika turun dari Genting Highlands di Kilometer 4.8 Jalan Genting Highlands di sini pada kejadian kira-kira pukul 1.15 tengah hari tadi.Penolong Pengarah (Operasi) Jabatan Bomba dan Penyelamat Malaysia (JBPM) Pahang, Ismail Abdul Ghani berkata, van yang dinaiki seramai 15 orang itu sedang dalam perjalanan turun dari Genting Highlands sebelum terbabas dan melanggar penghadang jalan.“Seramai enam orang yang terdiri daripada lima perempuan dewasa dan satu lelaki dewasa meninggal dunia manakala mangsa lain mengalami kecederaan.“Semua mangsa yang meninggal dunia diserahkan kepada pihak polis dan mangsa yang cedera dihantar ke hospital,” katanya di sini hari ini.Katanya, kesemua mangsa dipercayai warga tempatan dan adalah sekumpulan pelancong dari Kulim, Kedah.

(Anggota bomba mengeluarkan mangsa dalam kejadian kemalangan di Kilometer 4.8 Jalan Genting Highlands di Bentong hari ini/FOTO Bomba)


Perak mohon Persekutuan pertimbang biaya projek pembangunan rakyat

IPOH, 8 Februari- Menjelang pembentangan Belanjawan 2023 pada 24 Februari ini, kerajaan Perak telah mengemukakan senarai permohonan projek-projek pembangunan bernilai RM3 bilion untuk dimasukkan dalam perbelanjaan persekutuan 2023.Menteri Besar Perak, Datuk Seri Saarani Mohamad berkata kesemua peruntukan yang dimohon itu membabitkan projek-projek berkepentingan rakyat.  Jelas beliau, antara projek tersebut melibatkan pembinaan semula Jalan Raya Timur Barat, tambahan katil di Hospital Raja Permaisuri Bainun (HRPB) dan beberapa projek lain.  "Kita utamakan yang berkaitan dengan rakyat, contohnya rungutan orang ramai berkenaan jalan raya rosak, lebuh raya timur barat. Selain itu, berhubung dengan ketidakcukupan katil di Hospital Raja Permaisuri Bainun (HRPB).Itu adalah antaranya yang kita mohon agar Kementerian Kewangan berikan keutamaan kepada kita sebab selepas COVID-19 melanda, kita perlu bangunkan fasiliti demi kesejahteraan rakyat," kata Saarani kepada pemberita RTM pada majlis Pelancaran Bantuan Sara Diri dan Bantuan Kecemasan Mahasiswa dan Penyerahan Sumbangan Bantuan Makanan Percuma di bawah Inisiatif Tuisyen Cikgu Saarani di Bangunan Perak Darul Ridzuan, di sini.

Tambah beliau, Timbalan Menteri Kewangan 1, Datuk Seri Ahmad Maslan akan turun ke Perak esok bagi mengadakan dialog bajet yang akan dibentang pada 24 Februari depan.  Ujarnya, semua exco kerajaan negeri dan Ahli Dewan Undangan Negeri (ADUN) dijemput untuk mendengar taklimat dan memberikan maklum balas menerusi dialog tersebut.


Niaga hadapan KLIBOR tidak catat dagangan pada sesi tengah hari

KUALA LUMPUR, 8 Februari- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives kekal tidak diniagakan pada sesi dagangan tengah hari ini.Pada rehat tengah hari, bulan semerta Februari 2023, Mac 2023, April 2023 dan Jun 2023 semuanya kekal terikat pada 97.23.Kedua-dua jumlah dagangan dan kepentingan terbuka kekal sifar.Di pasaran tunai pada penetapan pukul 11.00 pagi, KLIBOR tiga bulan asas ialah pada 3.67 peratus.- BERNAMA


(Dr. Normarini di temu bual selepas rancangan Selamat Pagi Malaysia di Angkasapuri)

KUALA LUMPUR, 8 Februari- Penerapan nilai etika dan adab secara konsisten perlu untuk mewujudkan integrasi nasional dalam usaha membentuk masyarakat madani.Pada masa sama dapat membendung perbuatan memuat naik kandungan menyentuh sentimen perkauman di media sosial yang boleh menggugat kesejahteraan negara. Ke arah itu, Pensyarah Fakulti Bahasa dan Komunikasi Universiti Pendidikan Sultan Idris (UPSI), Dr. Normarini Norzan berkata pembentukan modal insan melalui pendidikan penting bagi melahirkan generasi yang bersatu padu dan saling menghormati. Beliau berharap pengukuhan modal insan dapat diberi tumpuan dalam merealisasikan gagasan yang dicetuskan oleh Perdana Menteri, Datuk Seri Anwar Ibrahim itu. "Sebenarnya Malaysia masih dalam proses didikan dan macam mana hendak bagi mereka patuh dalam nilai etika dan adab. Namun pendidikan yang kita laksanakan hanya dalam korikulum."Jadi bagi saya jika ada satu penguatkuasaan untuk pendidikan keihsanan ini untuk sertiap kaum itu dia mesti faham bagaimana hendak menghormati kaum lain. Setiap kaum itu sentiasa menjaga perasaan," kata Normarini di temu bual dalam rancangan Selamat Pagi Malaysia di Angkasapuri di sini.

(Pendidikan keihsanan penting dalam pembentukan masyarakat madani)


Kontraktor pembersihan, sekolah disaran kawal pembiakan nyamuk - KP

KUALA LUMPUR, 8 Februari- Pihak sekolah serta kontraktor pembersihan yang telah dilantik disaran mengambil tindakan mengawal pembiakan nyamuk di sekolah yang berisiko menyebabkan demam denggi.Ketua Pengarah Kesihatan Tan Sri Dr Noor Hisham Abdullah memaklumkan ini susulan cuti akhir persekolahan yang akan bermula 17 Februari ini.Selain sebahagian pelajar sekolah menengah sedang mengikuti pembelajaran secara dalam talian kerana ruangan kelas digunakan bagi peperiksaan Sijil Pelajaran Malaysia (SPM) bermula 30 Jan sehingga 15 Mac ini. Katanya antara tindakan yang boleh dilakukan ialah meletakkan bahan pembunuh jentik-jentik di dalam pam tandas, tangki air dan kolam hiasan dan memastikan tiada air bertakung di alas pasu, tempat sampah, kon dan mesin penapis air,” katanya dalam kenyataan di sini hari ini. Sementara itu, Dr Noor Hisham berkata jumlah kes demam denggi yang dilaporkan pada Minggu Epidemiologi kelima (ME5) tahun ini mencatatkan peningkatan 13%, iaitu 2,159 kes berbanding 1,910 pada minggu sebelumnya, dengan dua kematian direkodkan. “Kumulatif kes demam denggi dilaporkan sehingga kini adalah 11,127 kes berbanding 3,573 kes bagi tempoh sama tahun 2022 iaitu peningkatan sebanyak 7,554 kes. "Enam kematian akibat komplikasi demam denggi dilaporkan berbanding sifar kematian bagi tempoh sama pada 2022,” katanya. Survelan chikungunya pula merekodkan sebanyak 20 kes pada ME5 dengan 10 kes dari Kedah, lima kes dari Kuala Lumpur dan Putrajaya, masing-masing dua dari Pulau Pinang dan Pahang dan satu kes dari Selangor, kata Dr Noor Hisham.

(Kontraktor pembersihan, sekolah disaran kawal pembiakan nyamuk)


Polis Johor terus pantau kegiatan kongsi gelap

KULAI, 8 Februari- Kegiatan kumpulan kongsi gelap di Johor terus dibanteras dan dipantau oleh Polis Diraja Malaysia (PDRM) dalam memastikan kesejahteraan awam terjamin.Ketua Polis Johor, Datuk Kamarul Zaman Mamat berkata, langkah itu termasuk memastikan kumpulan terbabit tidak berselindung disebalik aktiviti pertubuhan bukan kerajaan (NGO) berdaftar. Beliau mengakui terdapat kumpulan kongsi gelap yang aktif di Johor, namun pihaknya akan sentiasa mengawal kegiatan mereka agar tidak menimbulkan sebarang kacau bilau dan memecahkan keharmonian rakyat. "Kita telah kenal pasti serta dalam radar polis mengenai mereka (kongsi gelap) yang terlibat."Saya akan pastikan bahawa pihak kami mengawal kegiatan mereka sehingga tidak ada perkara-perkara tidak elok daripada berlaku terutama menjelang pilihan raya negeri dan pilihan raya umum.

"Tiada perkara yang boleh memecahbelahkan keamanan, " katanya selepas Majlis Perasmian Balai Polis Kelapa Sawit di sini.Pada Rabu, Pengarah Jabatan Siasatan Jenayah Bukit Aman, Datuk Sri Abd Jalil Hassan mendedahkan sebanyak 72 kumpulan kongsi gelap dikesan wujud dan diwartakan sebagai pertubuhan haram di negara ini dengan melibatkan 9,042 ahli.  Kesemua kumpulan itu menyalahi undang-undang (pertubuhan haram) mengikut Sub Seksyen 5 (1) Akta Pertubuhan 1966 oleh Menteri Dalam Negeri.


Pekerja kilang tak mengaku guna dokumen palsu

TEMERLOH, 8 Februari-Seorang pekerja kilang mengaku tidak bersalah di Mahkamah Majistret Temerloh,Pahang hari ini atas dua pertuduhan menyamar dan menggunakan dokumen palsu bagi pembelian sebuah motosikal pada Ogos tahun lalu.Tertuduh, Herman Yusof, 30, memahami dan memohon untuk dibicara selepas pertuduhan terhadapnya dibacakan di hadapan Majisterst Tan Chiew King.Mengikut kertas pertuduhan, bapa kepada empat anak itu didakwa melakukan penipuan dengan menggunakan identiti Faisal Hanif Rusli untuk membuat pembelian sebuah motosikal jenis Yamaha Y16ZR pada 23 Ogos tahun lalu pada pukul 1.20 petang, di Temerloh. Pendakwaan terhadapnya dilakukan mengikut Seksyen 429 Kanun Keseksaan yang memperuntukkan hukuman sehingga tujuh tahun atau denda atau kedua-duanya, jika sabit kesalahan.Pendakwaan dilakukan mengikut Seksyen 429 Kanun Keseksaan yang memperuntukkan hukuman sehingga tujuh tahun atau denda atau kedua-duanya, jika sabit kesalahan. Bagi pertuduhan kedua, tertuduh didakwa menggunakan dokumen palsu iaitu kad pengenalan atas nama Faisal Hanif Rusli. Bagi kesalahan itu, dia didakwa mengikut Seksyen 471 Kanun Keseksaan yang boleh dihukum di bawah Seksyen 465 kanun sama yang membawa hukuman penjara maksimum dua tahun atau denda atau kedua-duanya, jika sabit kesalahan. Dalam kes sama, seorang lagi pekerja kilang, Hermawati Arif, 29, didakwa bersuhabat membantu Herman untuk mendapat dan memiliki kad pengenalan palsu.Kesalahan itu didakwa di bawah Seksyen 474 Kanun Keseksaan yang dibaca bersama Seksyen 109 Kanun Keseksaan dan boleh di hukum di bawah seksyen yang sama. Pendakwaan dijalankan Timbalan Pendakwa Raya, Wardah Nabilah Mohd Abd Wahab, manakala tertuduh diwakili peguam Yayasan Bantuan Guaman Kebangsaan (YBGK), Mazieera Ra Sharifudin.

Majistret membenarkan jaminan sebanyak RM4,000 dengan seorang penjamin  Majistret menetapkan 22 Mac 2023 sebagai tarikh sebutan semula dan pengurusan kes.

(Dua tertuduh dibawa keluar dari kamar mahkamah selepas mengaku tak bersalah/FOTO RTM)


RTM penyiar rasmi Kejohanan Hoki Tempatan

KUALA LUMPUR, 8 Februari- Radio Televisyen Malaysia (RTM) menjadi rakan penyiar rasmi bagi penganjuran Kejohanan Hoki Tempatan anjuran Konfederasi Hoki Malaysia (KHM).Matlamat utama kolaborasi KHM-RTM itu adalah bagi memainkan peranan RTM dalam menjalankan tanggungjawab sosial selaku stesen televisyen milik kerajaan untuk memberikan siaran secara percuma kepada penonton tempatan."Bertepatan tagline saluran Sukan RTM iaitu Sukan Untuk Semua, peminat sukan hoki negara bakal disajikan dengan aksi terbaik sepanjang kempen kejohanan hoki anjuran KHM itu."RTM akan menjadi rakan penyiar rasmi bagi penganjuran kejohanan hoki tempatan. Antaranya, TNB Liga Hoki Malaysia (TNB MHL), Piala Tun Razak dan Liga Hoki Dalam Dewan Malaysia (MIHL)," katanya dalam satu kenyataan hari ini.Bagi kejohanan TNB MHL 2023 yang berlangsung antara esok sehingga 19 Mac depan, RTM akan menyiarkan 30 perlawanan secara langsung menerusi Saluran TV Okey, Saluran Sukan RTM dan secara penstriman langsung menerusi platform RTM Klik.Untuk rekod, RTM mula membuat liputan secara langsung bagi kejohanan hoki anjuran KHM pada 2020 menerusi Kejohanan Piala Tun Razak.Sejak itu, kerjasama KHM-RTM semakin kukuh dengan liputan lebih menyeluruh meliputi tiga kejohanan utama KHM iaitu TNB Liga Hoki Malaysia (TNB MHL), Piala Tun Razak dan Liga Hoki Dalam Dewan Malaysia (MIHL).


Masjid disaran ambil inisiatif bantu mangsa gempa di Turkiye & Syria

KOTA BHARU, 8 Februari-Masjid di seluruh negara disarankan mengambil inisiatif sendiri bagi membantu mangsa bencana gempa bumi di Turkiye dan Syria.Timbalan Ketua Pengarah Operasi Jabatan Kemajuan Islam Malaysia (JAKIM), Ruslan Said berkata, ia termasuk mengadakan solat hajat atau melancarkan kutipan derma bagi membantu mangsa-mangsa berkenaan."Itulah yang kita harapkan kepada masyarakat Malaysia yang sentiasa bersimpati membantu sama ada didalam negara atau luar negara.Kita tahu ramai mangsa terlibat dalam terkorban di Turkiye atau Syria", katanya kepada pemberita selepas merasmikan Majlis Pelancaran Mahrajan Memanah Sekolah Menengah Agama Malaysia (MESMA) Peringkat Kebangsaan Tahun 2023 di Yayasan Islam Negeri Kelantan, Tunjong, disini.Turut hadir pada majlis berkenaan, Pengarah Yayasan Islam Negeri Kelantan, Engku Rajhan Engku Ismail.MESMA yang memasuki tahun ke empat penganjurannya akan diadakan pada 6 hingga 9 Ogos depan di Universiti Sains Malaysia, Kubang Kerian.Mengulas lanjut, Ruslan berkata, pihaknya telah menyelaras program bantuan peringkat agensi agama di tiga masjid utama JAKIM melibatkan Masjid Negara, Masjid Putra dan Masjid Tuanku Mizan Zainal Abidin, Putrajaya.Perkara tersebut bakal diumumkan oleh Menteri di Jabatan Perdana Menteri (Hal Ehwal Agama), Datuk Dr Na’im Mokhtar dalam masa terdekat.

(Timbalan Ketua Pengarah Operasi Jabatan Kemajuan Islam Malaysia (JAKIM), Ruslan Said/FOTO RTM)


Belanjawan 2023 : Pacu pertumbuhan negara dan beri Rahmah kepada rakyat

PUTRAJAYA, 8 Februari-Belanjawan 2023 akan mengambil kira cabaran ekonomi semasa dan berupaya memacu pertumbuhan serta pelaburan ke dalam negara.Pada masa sama, memberi rahmah kepada rakyat Malaysia.Menurut Perdana Menteri, Datuk Seri Anwar Ibrahim kerajaan akan meneliti beberapa aspek lain termasuk daya saing, kepantasan dalam kelulusan perniagaan serta beberapa inisiatif baharu termasuk pendigitalan dan pengeluaran sumber asli dalam proses hiliran dalam Belanjawan kali ini."Seperti digitalisation, beberapa tindakan utk memastikan pengeluaran sumber asli melalui proses hiliran. Itu semua kita ketinggalan dari Indonesia, Thailand dan Vietnam umpamanya. hal-hal ini kita mesti depani untuk memastikan kita mampu berdaya saing", katanya ketika berucap pada majlis Perhimpunan Bulanan Warga Kementerian Kewangan di sini.Turut hadir dalam perhimpunan berkenaan adalah Timbalan Menteri Kewangan Datuk Seri Ahmad Maslan dan Steven Sim.


100 bubu naga disita di perairan Kuala Kangkung

(Jabatan Perikanan Negeri Kedah menyita 100 bubu naga menerusi operasi yang dilakukan Cawangan Koservasidan Perlindungan Perikanan (CKOPP) Kedah)

ALOR SETAR, 8 Februari- Sebanyak 100 unit bubu naga disita di sekitar perairan Kuala Kangkung, di sini oleh Jabatan Perikanan Negeri Kedah menerusi operasi yang dilakukan Cawangan Koservasi dan Perlindungan Perikanan (CKOPP) Kedah. Pengarahnya, Sukri Deris berkata, operasi itu disertai enam anggota ekoran aduan demi aduan yang diterima daripada nelayan di sekitar kawasan berkenaan.Kesemua bubu naga tersebut disita di bawah Seksyen 49 Akta Perikanan 1985.  Beliau berkata, penggunaan bubu naga atau turut dikenali sebagai bubu kambam merupakan suatu kesalahan di bawah Seksyen 11 (3) (c) Akta Perikanan 1985.Dibawah seksyen itu, memasang, atau menyebabkan dipasang, apa-apa belat ikan, peralatan menangkap ikan atau peranti mengumpul ikan tanpa kebenaran bertulis daripada ketua pengarah sebelum suatu lesen berkenaan dengannya dikeluarkan adalah tidak dibenarkan. "Sifat tamak haloba menjarah hasil laut menggunakan peralatan bubu naga harus dihentikan kerana ia memerangkap benih ikan dan hidupan marin hingga mengancam ekosistem laut, sekali gus menjejaskan pendapatan nelayan pantai," katanya.

(100 bubu naga disita di bawah Seksyen 49 Akta Perikanan 1985)


Warden, pelatih didakwa bunuh pelatih pusat pemulihan

(Suffian Effendy dan Nur Aslam didakwa di Mahkamah Majistret Sungai Siput hari ini atas tuduhan membunuhpelatih Puspen Perlop pada 31 Januari 2023)

SUNGAI SIPUT, 8 Februari- Seorang warden dan seorang pelatih dihadapkan ke Mahkamah Majistret Sungai Siput atas pertuduhan membunuh pelatih Pusat Pemulihan Penagihan Narkotik (PUSPEN) Perlop, minggu lalu. Tertuduh, Nur Aslam Faizal, 35, dan Suffian Effendy Kadri, 30, mengangguk faham ketika pertuduhan dibacakan di hadapan Majistret Nurul Asyifa Redzuan.  Tiada pengakuan direkodkan dan kes disebut semula pada 10 April depan untuk laporan kimia. Kedua-dua tertuduh didakwa melakukan bunuh ke atas Mohd Ali Mohd Nor, 50, di Puspen Perlop pada pukul 10.30 pagi, 31 Januari lalu.  Pendakwaan dibuat mengikut Seksyen 302 Kanun Keseksaan yang memperuntukkan hukuman mati.  Kes dikendali Timbalan Pendakwa Raya Vitthiyeswary R. Shanmuganathan, manakala Nur Aslam diwakili Keshwinder Singh. Seorang lagi tertuduh tidak diwakili peguam.

(Tertuduh ketika tiba di Mahkamah Majistret Sungai Siput pada Rabu)


SERKAM, 8 Februari- Agensi Penguatkuasaan Maritim Malaysia (Maritim Malaysia) pagi ini menyambung semula pencarian komando tentera darat, Lans Koperal Edrin Daintin, 25 tahun, yang dikhuatiri lemas di Pulau Undan, Merlimau semalam.Operasi hari ini menggunakan aset udara, dengan kawasan pencarian diperluas sehingga lebih 10 batu nautika.  Pengarah Maritim Melaka dan Negeri Sembilan, Kapten Maritim Iskandar Ishak berkata operasi pencarian dihentikan pukul 7.30 malam tadi selepas pasukan mencari dan menyelamat (SAR) menemui jalan buntu.  Meskipun operasi dihentikan, namun Maritim Malaysia masih meneruskan usaha pencarian dengan bantuan komuniti nelayan yang berada di perairan tersebut.  "Radius pencarian tentunya kita akan luaskan pada esok hari kalau kita tengok arus sekarang ni agak kuat sebenarnya dan angin pun agak kencang. Jadi kita akan luaskan pencarian pada esok hari dengan bantuan helikopter dan mungkin ada kapal terbanglah. Ia bergantung pada cuaca,cuaca yang buruk akan merumitkan lagi keadaan dan juga jarak penglihatan yang terhad. Kalau hari hujan dan sebagainya dan juga berkabus," kata Iskandar ketika ditemui pemberita di Jeti Parameswara, Umbai, di sini. Menurut laporan media, ketika kejadian, mangsa yang bertugas di Unit Skuadron Bot Kombatan Rejimen 22 Komando Kem Iskandar Mersing, Johor, memakai pakaian kursus dan peralatan menyelam.

(Pencarian komando yang dikhuatiri lemas disambung semula)


Siang pekerja syarikat pembersihan, malam jual tubuh

(Wanita warga asing ditahan jalankan perkhidmatan persundalan di sebuah pusat hiburandi Jalan Penang, Georgetown pada Selasa)

GEORGETOWN, 8 Februari- Kegiatan segelintir warga asing di sini yang menjalankan pekerjaan tidak senonoh sebagai pelacur berjaya dihidu pihak imigresen.

Pengarah Imigresen Pulau Pinang, Shah Inor Shahbudin berkata, kegiatan tidak bermoral di sebuah pusat hiburan di Jalan Penang itu dikesan pihaknya menerusi satu operasi pada pukul 11.30 malam tadi. Sekurang-kurangnya 15 tangkapan dibuat melibatkan wanita warga asing berusia antara 30 hingga 40 tahun.Suspek dilapor menawarkan perkhidmatan persundalan kepada pelanggan di pusat hiburan terbabit pada waktu malam, manakala bekerja di sebuah syarikat pembersihan pada siang hari. Kesemua mereka dibawa ke pejabat imigresen untuk siasatan lanjut dan kes disiasat mengikut Seksyen 6(1)(c) Akta Imigresen 1959/63.

(Anggota Jabatan Imigresen Pulau Pinang melakukan serbuan ke atas sebuahpusat hiburan di Jalan Penang, Georgetown pada Selasa)


Menteri Agama solat hajat bersama Duta Turkiye

(Datuk Dr Mohd Na’im Mokhtar dan H.E Selim Yüksel serta jemaah lain mengaminkan doa yang dibaca)

PUTRAJAYA, 8 Februari- Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar menyertai solat hajat di Masjid Tuanku Mizan Zainal Abidin, Putrajaya bersama Duta Turkiye ke Malaysia, H.E Selim Yuksel.Menurut Datuk Dr Na’im Mokhtar, solat hajat itu diadakan bagi memohon kesejateraan dan keselamatan rakyat Turkiye dan Syria yang terlibat dalam gempa bumi, Isnin lalu."Doa solat hajat ini kita mohon kepada Allah S.W.T semoga Allah memberikan keselamatan kepada mereka, kekuatan, kesabaran menghadapi ujian ini dan semoga dengan sedikit solat hajat yang kita adakan ini Allah akan menerima doa kita dan ini sebagai satu tanda solidariti ukhwah kebersamaan kita dengan rakyat di Turkiye, Syria dan juga Lubnan," katanya.Datuk Dr Na’im sebelum itu telah mengarahkan masjid di bawah seliaan Jabatan Kemajuan Islam Malaysia (JAKIM) iaitu Masjid Negara, Masjid Putra, dan Masjid Tuanku Mizan Zainal Abidin untuk mengadakan solat sunat hajat selepas menunaikan solat fardu Maghrib.Menurutnya, arahan tersebut adalah bagi menjunjung titah Kebawah Duli Yang Maha Mulia Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah, bagi tujuan mendoakan kesejahteraan buat negara Turkiye dan juga Syria.Beliau turut mengucapkan takziah dan mendoakan supaya seluruh rakyat Turkiye dan Syria yang terlibat dapat ditemui dengan selamat.Solat hajat tersebut turut disertai oleh pegawai dari Kedutaan Turkiye dan juga Duta Turkiye ke Malaysia sendiri iaitu H.E Selim Yüksel.Isnin lalu, gempa bumi kuat telah melanda wilayah Kahramanmaras dan pihak Berkuasa Pengurusan Bencana dan Kecemasan Turki memaklumkan gempa bumi berukuran 7.4 pada skala Richter yang berlaku pada 4.17 pagi waktu tempatan itu berpusat di daerah Pazarcik.

(Datuk Dr Mohd Na’im Mokhtar ditemubual media)

Artikel berkaitan23 juta orang mungkin terjejas akibat gempa bumi di Turkiye, Syria - WHOPasukan SMART selamat tiba di Turkiye, bantu mangsa gempaGempa bumi: Lebih 2,000 terkorban di Turkiye


Anggota komando dikhuatiri lemas di Pulau Undan

MELAKA 7 Februari- Operasi mencari dan menyelamat seorang anggota tentera Unit Komando yang dikhuatiri lemas di kawasan perairan Pulau Undan sedang giat dijalankan.Pengarah Maritim Negeri Melaka dan Negeri Sembilan, Kepten Maritim Iskandar Ishak berkata seramai enam anggota maritim ditugaskan dalam operasi itu dengan setakat ini pencarian dilakukan dalam radius 10 batu nautika persegi. "Operasi mencari akan diteruskan esok selepas ditangguhkan apabila keadaan semakin gelap petang tadi termasuk angin kencing dan jarak penglihatan yang terhad. Untuk esok (hari ini) kita akan gunakan bantuan helikopter dan aset berkaitan bagi melancarkan operasi. Radius pencarian juga akan diperluaskan," katanya kepada media ketika ditemui di khemah operasi SARS di Jeti Umbai, malam tadi.Katanya,  pihaknya turut memaklumkan dan meminta bantuan kepada nelayan yang sedang menangkap ikan di sekitar lokasi sekiranya terdapat sebarang maklumat. Operasi mencari dan menyelamat mangsa katanya turut dilakukan dengan bantuan pasukan Polis Diraja Malaysia (PDRM) dan Angkatan Tentera Malaysia (ATM).Dalam kejadian sekitar pukul 5.15 petang itu, mangsa Lans Koperal Edrin Daintin, 25 tahun, dikatakan hilang semasa sedang menjalani latihan kursus juruselam di lokasi 0.7 batu nautika barat daya Pulau Undan.

(Pengarah Maritim Negeri Melaka dan Negeri Sembilan, Kepten Maritim Iskandar Ishak)


Rakyat Malaysia terbabit gempa di Turkiye akan dibawa pulang

(Sidang media oleh Timbalan Menteri Luar Datuk Mohamad Alamin selepasmenyempurnakan pelepasan Misi Bantuan Kecemasan Gempa Gaziantep Turkiye dan Syria Majlis Perundingan Pertubuhan Islam Malaysia MAPIM di KLIA)

SEPANG, 8 Februari- Kerajaan sedang berusaha membawa keluar 13 rakyat Malaysia yang masih terperangkap di beberapa wilayah yang terlibat dalam kejadian gempa bumi di selatan Turkiye.Timbalan Menteri Luar Datuk Mohamad Alamin berkata ketika ini, Wisma Putra mengadakan perbincangan dengan Kedutaan Besar Malaysia di Ankara dan Konsulat Jeneral di Istanbul mengenai kaedah bagi tujuan itu sebelum disusuli proses membawa mereka yang terdiri daripada 11 lelaki dan dua wanita itu pulang ke tanah air.“Kita dimaklumkan ada 13 rakyat Malaysia yang terperangkap dalam zon berlakunya gempa dan keadaan mereka sihat walafiat."Cuma perhubungan agak susah bagaimana untuk bawa mereka ini keluar, ianya masih diuruskan oeh pihak kedutaan kita dan kita minta rakyat Malaysia yang berada di kawasan gempa Turkiye harap bersabar dan tetap waspada terhadap apa yang berlaku serta sentiasa berhubungan dengan pihak kedutaan,"katanya pada sidang media selepas menyempurnakan pelepasan Misi Bantuan Kecemasan Gempa Gaziantep Turkiye dan Syria Majlis Perundingan Pertubuhan Islam Malaysia (MAPIM) di Lapangan Terbang Antarabangsa Kuala Lumpur malam tadi.Sementara itu, Ketua Pegawai Eksekutif MAPIM Dr Ahmad Sani Abdul Alim Araby berkata misi kemanusiaan itu akan berada di Turkiye serta Syria selama 17 hari.Beliau berkata sebanyak RM1 juta dana diperuntuk bagi membeli barangan keperluan yang akan disumbang kepada mangsa di wilayah terjejas.Pada awal pagi Isnin, gempa bumi berukuran 7.8 pada skala Ritcher melanda daerah Pazarcik di wilayah Kahrananmaras dan menggegarkan beberapa wilayah lain termasuk Gaziantep, Sanliurfa, Diyarbakir, Adana, Adiyaman, Malatya, Osmaniye, Hatay serta Kilis.Satu lagi gempa bumi kuat bermagnitud 7.6 yang berpusat di daerah Elbistan di Kahmaranmaras berlaku pada 1.24 tengah hari semalam (6.24 petang waktu Malaysia).

(Peserta Misi Bantuan Kecemasan Gempa Gaziantep Turkiye dan Syria MAPIM menyiapkan kelengkapan sebelum bertolak di KLIA)


KPT alukan sebarang siasatan berhubung laporan kerugian RM157 juta UiTM Holdings

KUALA LUMPUR, 8 Februari- Kementerian Pendidikan Tinggi (KPT) mengalu-alukan sebarang bentuk siasatan dijalankan berkenaan dakwaan ketidakcekapan dan ketirisan berhubung kerugian RM157 juta oleh Universiti Teknologi Mara (UiTM) Holdings yang dilaporkan media tempatan.Memetik laporan berhubung dakwaan itu, Menteri Pendidikan Tinggi Datuk Seri Mohamed Khaled Nordin berkata penekanan khusus diberikan oleh KPT dalam perkara yang melibatkan nilai-nilai integriti dan tata kelola dalam tadbir urus universiti.Katanya, kementerian tidak akan berkompromi sekiranya berlaku sebarang pelanggaran dan ketidakpatuhan terhadap garis panduan dan undang-undang yang telah ditetapkan, sekali gus menyeru pihak-pihak berkenaan memberikan kerjasama sewajarnya.“Selain daripada siasatan yang dijalankan, KPT akan membuat semakan dan penambahbaikan terhadap garis panduan yang telah ditetapkan berkenaan pengurusan syarikat pegangan universiti serta mengukur kepatuhan oleh syarikat-syarikat yang berkaitan,” katanya dalam satu kenyataan.Terdahulu, laporan akhbar bertajuk “UiTM Holdings rugi RM157 juta” yang disiarkan media tempatan hari ini mendakwa jumlah itu adalah berdasarkan kepada kiraan kerugian sebelum cukai terkumpul selama empat tahun iaitu bagi tahun 2017, 2018, 2019 dan 2021.Manakala, keuntungan sebelum cukai terkumpul yang dilaporkan bagi tahun 2011, 2013, 2014, 2015 dan 2016 adalah sekitar RM26 juta.UiTM Holdings Sdn Bhd merupakan sebuah syarikat pegangan pelaburan milik penuh UiTM yang menguruskan lapan buah syarikat berkaitan tenaga, penjagaan kesihatan, teknologi dan kreatif. -BERNAMA

(Menteri Pendidikan Tinggi Datuk Seri Mohamed Khaled Nordin)


700 veteran ATM dianugerahkan Pingat Jasa Malaysia (PJM)

(Datuk Seri Muez Abd Aziz menyampaikan pingat kepada veteran ATM / FB Kementerian Pertahanan Malaysia)

KUALA LUMPUR, 7 Februari- Seramai 700 orang veteran Angkatan Tentera Malaysia ATM telah dianugerahkan Pingat Jasa Malaysia (PJM) hari ini bertempat di Wisma Perwira ATM.Pingat Jasa Malaysia (PJM) merupakan pengiktirafan kepada anggota tentera di atas sifat keperwiraan, keberanian, pengorbanan dan kesetiaan dalam menyumbang kepada kebebasan Malaysia daripada ancaman pengganas komunis.Penganugerahan tersebut hanya diberikan kepada anggota tentera atau bekas anggota tentera yang memenuhi syarat-syarat kelayakan yang telah ditetapkan.Kementerian Pertahanan dalam kenyataannya memaklumkan, PJM hanya dianugerahkan kepada anggota tentera atau bekas anggota tentera yang memenuhi syarat-syarat kelayakan seperti telah berkhidmat atau terlibat dalam operasi secara berterusan selama tiga bulan dan ke atas atau telah bertugas secara langsung tidak kurang dari enam bulan di mana-mana pasukan atau formasi ATM bagi tempoh dari 1 Jan 1969 hingga 2 Dis 1989 bagi operasi menentang Parti Komunis Malaya (PKM)."Antara syarat lain, veteran tersebut telah berkhidmat atau terlibat dalam operasi secara berterusan selama tiga bulan dan ke atas atau telah bertugas secara tidak langsung tidak kurang dari enam bulan di mana-mana pasukan atau formasi ATM bagi tempoh 1 Jan 1969 hingga 17 Okt 1990 bagi operasi menentang Parti Komunis Kalimantan Utara (PKKU)," menurut kenyataan itu.Ketua Setiausaha, Datuk Seri Muez Abd Aziz telah menyempurnakan Pingat Jasa Malaysia (PJM) kepada veteran ATM yang telah dilaksanakan bermula 3 Mac 2004 yang lalu.Turut hadir Ketua Staf Markas ATM Leftenan Jeneral Datuk Arman Rumaizi Ahmad, Timbalan Panglima Tentera Darat Leftenan Jeneral Datuk Seri Mohammad Ab Rahman, Timbalan Panglima Tentera Laut Laksamana Madya Datuk Sabri Zali, Timbalan Panglima Tentera Udara Leftenan Jeneral Datuk Muhamad Norazlan Aris, Ketua Pengarah Jabatan Hal Ehwal Veteran ATM Mejar Jeneral Zambery Jefry Darus serta wakil Persatuan Veteran ATM sekitar Wilayah Persekutuan Kuala Lumpur dan Selangor.Sehingga hari ini, seramai 33,632 warga veteran ATM telah menerima Pingat Jasa Malaysia.

(Datuk Seri Muez Abd Aziz menyampaikan pingat kepada veteranATM / FB Kementerian Pertahanan Malaysia)


Malaysia, Brunei perkukuh perkongsian strategik bidang pertahanan

KUALA LUMPUR, 7 Februari- Menteri Pertahanan, Datuk Seri Mohamad Hassan hari ini menghadap Sultan Brunei, Sultan Hassanal Bolkiah sempena lawatan rasminya ke negara itu.Kementerian Pertahanan menerusi kenyataan memaklumkan, pertemuan yang berlangsung di Istana Nurul Iman, Bandar Seri Begawan itu adalah bagi membincangkan mengenai kerjasama dalam bidang pertahanan antara Malaysia-Brunei.Lawatan rasmi itu jelas memperkukuh hubungan dua negara dalam bidang pertahanan sekali gus peluang mendalami perkongsian strategik.

(Datuk Seri Mohamad Hassan (kiri) hari ini menghadap Sultan Brunei, Sultan Hassanal Bolkiah di Istana Nurul Iman, Bandar Seri Bengawan)

Dalam pertemuan sama, Sultan Brunei turut diundang menghadiri Pameran Maritim dan Aeroangkasa Antarabangsa Langkawi 2023 (LIMA ‘23) pada 23 hingga 27 Mei depan. Dalam pertemuan sama, Timbalan Menteri Pertahanan Brunei, Brigedier Jeneral (Bersara) Datuk Seri Pahlawan Abdul Razak Abdul Kadir, turut mengulangi komitmen untuk mengukuhkan kerjasama pertahanan menerusi sektor ketenteraan menerusi pelbagai platform dua hala.


Bebas rasuah sektor awam dan swasta, 27 inisiatif strategik dikenal pasti

PUTRAJAYA, 7 Februari- Persekitaran bebas rasuah dalam sektor awam dan swasta, diwujudkan bagi melaksanakan aktiviti antirasuah. Justeru, 27 inisiatif strategik dikenal pasti Kementerian Sumber Manusia melalui Pembangunan Sumber Manusia Berhad, HRD Corp.Menterinya, V. Sivakumar menjelaskan usaha dilaksana menerusi pengenalan tiga dokumen teras iaitu Perakuan Integiriti, Laporan Tadbir Urus HRD Corp (2017-2022) dan Pelan Pencegahan Rasuah Organisasi (OACP PSMB) 2021-2025."Justeru, dengan berpandukan Pelan Pencegahan Rasuah Nasional (NACP) berkenaan, maka wujudlah Pelan Anti Rasuah Organisasi (OACP) PSMB yang turut dibukukan bersama dua lagi naskhah berkaitan iaitu Integrity Pact dan Laporan Governans. Ini melambangkan usaha organisasi ini dalam memerangi rasuah," katanya.

Beliau berucap pada Majlis Pelancaran Inisiatif Pencegahan Rasuah HRD Corp, di sini hari ini.Jelasnya lagi penekanan membanteras rasuah menjadi keutamaan selepas Malaysia berada pada kedudukan 61 dari kalangan 180 negara dalam Indeks Persepsi Rasuah (CPI) terkini, meningkat satu tempat berbanding tahun lalu.


Melaka sasar pendapatan sebanyak RM63 juta menerusi empat PBT

AYER KEROH, 7 Februari- Kerajaan Negeri Melaka menyasarkan pendapatan sebanyak RM63 juta tahun ini menerusi empat Pihak Berkuasa Tempatan (PBT) di negeri ini.  Exco Perumahan, Kerajaan Tempatan dan Alam Sekitar, Datuk Zaidi Attan berkata empat PBT terbabit termasuk Majlis Bandaraya Melaka Bersejarah (MBMB), Majlis Perbandaran Hang Tuah Jaya (MPHTJ), Majlis Perbandaran Alor Gajah (MPAG) dan Majlis Perbandaran Jasin (MPJ).  Katanya, nilai terbabit dapat dicapai dengan cadangan penyelarasan cukai-cukai baharu yang akan diperkenalkan oleh PBT.  “Cukai tidak boleh naik setiap tiga tahun. Jadi, kita kena rancang kenaikan itu supaya tidak membebankan kepada generasi akan datang, dalam masa yang sama kita perlukan perkhidmatan.Kalau kita tidak perbaiki perkhidmatan, ia bakal menjejaskan sektor pelancongan," kata Zaidi kepada pemberita RTM selepas Majlis Nota Serahan Tugas Jawatan Yang Dipertua Majlis Perbandaran Hang Tuah Jaya (MPHTJ) kepada Datin Sapiah Haron, di sini.Penyelarasan tersebut perlu dibuat untuk masa depan generasi akan datang selain usaha menambah baik fasiliti dan perkhidmatan kepada masyarakat.

(Exco Perumahan, Kerajaan Tempatan dan Alam Sekitar, Datuk Zaidi Attan ditemui media selepas MajlisNota Serahan Tugas Jawatan Yang Dipertua Majlis Perbandaran Hang Tuah Jaya (MPHTJ) di Ayer Keroh)


FAMA pantau isu kekurangan bekalan sayur

PUCHONG, 7 Februari- Kerajaan mengarahkan Lembaga Pemasaran Pertanian Persekutuan (FAMA) memantau isu kekurangan bekalan sayur.Menteri Pertanian dan Keterjaminan Makanan, Datuk Seri Mohamad Sabu berkata tindakan itu turut merangkumi mendapatkan bekalan daripada mana-mana sumber yang mempunyai lebihan bekalan sebagai langkah sementara.Beliau turut memaklumkan harga sayuran terkawal, meski beberapa tempat dilaporkan menaikkan harga."Sekarang kita sudah mengarahkan FAMA untuk pantau kawasan yang mengalami kekurangan bekalan. Kita akan gerakkan segera jentera yang ada untuk kita pasarkan sebagai langkah sementara.Kita juga akan membuat kajian dan mendapatkan maklumat berhubung kawasan berkenaan untuk kita tangani isu ini dengan segera," kata Mohamad kepada pemberita RTM selepas merasmikan loji pemprosesan sarang burung AsiaWalet, di sini.

(Menteri Pertanian dan Keterjaminan Makanan, Datuk Seri Mohamad Sabu)

Sementara itu, mengenai bekalan bahan mentah menjelang persiapan awal Ramadan dan perayaan Aidilfitri, pihaknya memberi jaminan bekalan mencukupi.


Peniaga, penjaja turut berperanan bantu jaga keindahan Melaka

AYER KEROH, 7 Februari- Peniaga dan penjaja di kawasan pentadbiran Majlis Bandaraya Melaka Bersejarah (MBMB) diingatkan untuk tidak meninggalkan peralatan peniagaan atau kenderaan persendirian di tempat letak kenderaan awam selepas selesai berniaga.  Datuk Bandar MBMB, Datuk Shadan Othman menyifatkan tindakan tidak bertanggungjawab di kawasan awam itu mencacatkan keindahan Melaka sebagai sebuah negeri pelancongan.  Malah menyukarkan pengunjung di negeri ini untuk memarkir kenderaan.  Jelas beliau, pihaknya tidak melarang untuk berniaga di kawasan awam namun perlu bertanggungjawab selepas selesai menjalankan perniagaan. "Saya dah bagi peringatan selepas ini saya juga telah mengarahkan anggota saya mengeluarkan notis kepada penjaja penjaja tersebut dan sekiranya masih berdegil kita terpaksa angkat kerana kebersihan tempat menjaja itu penting."Sebab yang nak membelinya kita, saya tak nak esok satu masalah, tempat letak kereta itu menjadi tempat 'cop' mereka meniaga. Keduanya bila mereka meninggalkan bekas makanan meniaga sudah pastinya malam hari haiwan liar seperti anjing, kucing liar jadikan tempat berteduh," katanya.

Beliau berkata demikian kepada pemberita selepas Majlis Nota Serahan Tugas Jawatan Yang Dipertua (YDP) Majlis Perbandaran Hang Tuah Jaya (MPHTJ) yang baharu Datin Sapiah Haron dan disaksikan oleh Exco Perumahan Kerajaan Tempatan dan Alam Sekitar negeri, Datuk Zaidi Attan.  Sebelum ini, MBMB menerima aduan berulang mengenai kebersihan dan masalah dihadapi pengunjung mengenai kereta yang dibiarkan penjaja untuk barangan jualan mereka di tempat letak kenderaan awam.


Kempen YEZ PPZ-MAIWP berjaya kutip zakat RM251.16 juta

KUALA LUMPUR, 7 Februari- Kutipan zakat sebanyak RM251.16 berjaya diperoleh Pusat Pungutan Zakat-Majlis Agama Islam Wilayah Persekutuan (PPZ-MAIWP), menerusi Kempen Year End Zakat (YEZ) 2022.Program berlangsung dari 26 November hingga 31 Disember 2022. Ketua Pegawai Eksekutif PPZ-MAIWP, Abdul Hakim Amir Osman berkata peningkatan hampir 19 peratus berbanding pada 2021 itu membuktikan kempen dan promosi yang dilaksanakan berjaya memberi kesedaran kepada masyarakat untuk berzakat.  Selain itu, beliau berkata kempen Skim Potongan Zakat Bulanan (SKIM PZB) pula berjaya mengutip sejumlah RM42.17 juta melebihi sasaran awal iaitu RM30 juta. "Jadi kita harapkan kempen ini kita akan laksanakan secara berterusan dan dari segi sasarannya mungkin kita akan letakkan RM40 juta, kita akan naikkan sebanyak RM10 juta dan kami akan laksanakan pelbagai kempen dan juga program-program untuk memenuhi kempen yang kita laksanakan bermula pada Jun sehingga Disember 2023," katanya.

Beliau berkata demikian selepas menyampaikan hadiah kepada pembayar-pembayar zakat bertuah bersempena Kempen Skim Potongan Zakat Bulanan (SKIM PZB) dan Kempen Year End Zakat (YEZ), di sini hari ini. PPZ-MAIWP turut menawarkan pelbagai hadiah menarik kepada pembayar zakat bertuah sepanjang kempen tersebut berlangsung. Menurut Abdul Hakim, pemberian hadiah itu adalah sebagai galakan untuk menunaikan zakat di samping penghargaan kepada para pembayar zakat. "Pertama kali jugalah merasa menang hadiah utama, pakej umrah lagi. Jadi saya sangat berterima kasih dan bersyukur kepada pihak PPZ terutamanya dan Alhamdulillah berpeluang lagi pergi umrah," kata pemenang, Saidatul Syahirah Jasni.


JOHOR BAHRU, 7 Februari - Lembaga Pemasaran Pertanian Persekutuan (FAMA) Johor menyasarkan penganjuran 40 program jualan terus dari ladang pada tahun ini bagi membantu usahawan menjana pendapatan serta memasarkan produk mereka.  Program tersebut telah bermula Januari lalu dan dijangka akan terus dijalankan sehingga penghujung tahun ini di 40 lokasi seluruh negeri Johor.  Pengarah FAMA Johor, Shahrizan Sudiman berkata program juga membolehkan pengguna mendapatkan bekalan keperluan harian mereka dan produk usahawan pada harga berpatutan.  Program melibatkan 200 usahawan menawarkan barangan seperti ayam, daging, telur, sayur-sayuran dan buah-buahan.

(FAMA Johor sasar penganjuran 40 program jualan terus dari ladang pada tahun ini bagi membantu usahawan menjana pendapatan serta memasarkan produk mereka)

"Kita ada sasaran kita, untuk jualan terus dari ladang ini, ini antara intervensi kita lah, intrvensi pihak kerajaan dalam membantu usahawan yang terkesan dan juga membantu rakyat untuk dapatkan bekalan harian mereka pada harga berpatutan," kata beliau semasa Perasmian Penutup Program Himpunan PELADANGNITA 2023, di sini hari ini. Program PELADANGNITA 2023 bertujuan menggalakkan penyertaan golongan wanita untuk berniaga dalam bidang perternakan dan perladangan serta bagi membantu menjana ekonomi.  PELADANGNITA Johor dengan keahlian seramai 38,000 orang juga telah melebarkan sayapnya apabila memasuki sektor industri kecil dan sederhana dengan produk seperti minuman bunga telang.


Johor pantau harga barang, elak kenaikan harga mendadak

JOHOR BAHRU, 7 Februari- Kerajaan Johor giat memantau harga beberapa barangan hasil pertanian yang meningkat susulan kejadian banjir yang melanda negeri berkenaan.Exco Pertanian, Industri Asas Tani dan Kemajuan Luar Bandar, Datuk Zahari Sarip berkata pemantauan awal perlu dijalankan bagi mengelakkan harga barang terus meningkat terutama pada bulan Ramadan dan Hari Raya Aidilfitri akan tiba.  Antara hasil pertanian yang sedang mengalami peningkatan harga ialah sayur-sayuran dan buah-buahan.  Pihaknya akan mendapatkan laporan daripada Jabatan Pertanian dan Jabatan Perikanan bagi mengambil langkah untuk mengelakkan kenaikan harga barangan menjadi kritikal.  "Saya lihat peningkatan itu tidak besar dan saya sudah mintak jabatan untuk memantau harga ini supaya dia tidak menjadi satu masalah ataupun menimbulkan satu perkara yang kritikal dalam kalangan rakyat. Lagi-lagi kita menghampiri bulan puasa kemudian hari raya," kata Zahari kepada pemberita RTM semasa Perasmian Penutup Program Himpunan PELADANGNITA 2023, di sini. Datuk Zahari turut memberitahu jabatan berkenaan sedang menjalankan penilaian kerosakan dialami petani dan peladang di Segamat akibat banjir selepas air surut.

(Exco Pertanian, Industri Asas Tani dan Kemajuan Luar Bandar, Datuk Zahari Sarip)


Penduduk terjejas banjir di PPS Dewan Orang Ramai Seri Damai masih tidak dibenarkan pulang

KUANTAN, 7 Februari - Penduduk terjejas banjir yang ditempatkan di pusat pemindahan sementara (PPS) Dewan Orang Ramai Seri Damai masih tidak dibenarkan pulang ke kediaman masing-masing, meski pun keadaan cuaca bertambah baik hari ini.  Ia berikutan amaran hujan berterusan tahap bahaya yang dikeluarkan oleh Jabatan Meteorologi Malaysia (MetMalaysia) melibatkan daerah Kuantan masih berkuat kuasa sehingga hari ini.  Menurut Pengerusi Jawatankuasa Pembangunan dan Keselamatan Kampung (JPKK) Kampung Seri Damai, Mohamad Amerudin Mat Esa, penduduk terjejas banjir di kampung terbabit masih ditempatkan di dua PPS iaitu Dewan Orang Ramai Seri Damai dan Sekolah Agama Rakyat (SAR) KAFA Jaya Gading.  Namun pihaknya akan turut memantau dan membantu pihak berkuasa bagi memastikan keselamatan penduduk yang dipindahkan ke PPS terbabit.

"Saya bersama penghulu di bawah Kuala Kuantan 2 telah pun sama-sama kita membuat persediaan lah, maknanya siap siaga jika apa-apa berlaku sebab apa, dalam keadaan yang saya tengok sekarang ini kalau hujan berterusan kita bimbang dewan ini juga akan tenggelam, sebab pernah tenggelam pada tahun 2001 kita terpaksa pindahkan juga penduduk ke tempat yang lebih selamat," kata beliau.Setakat pukul 4 petang tadi, sebanyak 28 PPS telah dibuka yang menempatkan 5,160 penduduk terjejas daripada 1,525 keluarga.


Tangani isu pertindihan kursus, sekretariat khas selaras program TVET akan diwujudkan

PUTRAJAYA, 7 Februari- Sekretariat khas bagi menyelaras semula pelaksanaan program Pendidikan Teknikal dan Latihan Vokasional (TVET), akan diwujudkan.Timbalan Perdana Menteri, Datuk Seri Dr Ahmad Zahid Hamidi berkata selain menangani isu pertindihan kursus dari setiap kementerian dan agensi terlibat, ia sekali gus berupaya menjimatkan kos perbelanjaan tahunan.Usaha berkenaan membabitkan penyertaan 10 syarikat swasta bagi melatih pensyarah dan tenaga kerja di pusat TVET mengikut kemahiran diperlukan.Ini termasuk Petronas, DRB-Hicom serta syarikat berkaitan hospitaliti dan pelancongan."Memorandum Perjanjian (MoA) akan diadakan, dalam tempoh tiga bulan ini, sebanyak 10 pemain industri yang sudah dikenal pasti akan menandatangani perjanjian secara terus dengan pusat TVET ini yang akan saya pantau sendiri bagi pelaksanaan sebagai usaha 'quick wins' di peringkat awal," katanya.

(Datuk Seri Dr Ahmad Zahid Hamidi)

Beliau menjelaskannya pada sidang media selepas mempengerusikan Mesyuarat TVET, di sini hari ini.

Selain memperkasa bidang kemahiran, beberapa pusat TVET juga akan menawarkan latihan keusahawanan.


Pemerkasaan modal insan dan tenaga mahir, selari pelaksanaan konsep Malaysia Madani

BUTTERWORTH, 7 Februari- Pembangunan modal insan secara komprehensif melalui TVET, pendidikan luar bandar dan bina daya insan akan terus diperkasa.Ia selari dengan hasrat Perdana Menteri, Datuk Seri Anwar Ibrahim yang memperkenalkan konsep Malaysia Madani, dalam mengangkat semula martabat negara di persada dunia.Timbalan Menteri Kemajuan Desa dan Wilayah (KKDW), Datuk Rubiah Wang berkata Lembaga Kemajuan Wilayah Pulau Pinang (PERDA) telah berjaya membantu kerajaan dalam pembangunan negara melalui penyediaan tenaga mahir dan separa mahir bagi memenuhi keperluan industri.  "Perda Tech telah pun melahirkan sebanyak 11,051 graduan dalam bidang TVET dan kebolehpasaran mereka menerima sambutan baik dari industri.Pada tahun 2022, 75% graduan ini bekerja dalam bidang yang mereka ceburi dalam TVET berkenaan manakala 13% dalam bukan bidang yang diceburi dan baki 12% lagi melanjutkan pelajaran di peringkat sarjana muda dalam bidang berkenaan," kata Rubiah kepada pemberita RTM selepas Majlis Anugerah Perkhidmatan Cemerlang PERDA di sini, pagi tadi.

(Timbalan Menteri Kemajuan Desa dan Wilayah (KKDW), Datuk Rubiah Wang)

Program TVET PERDA dilaksanakan di Institut Kemahiran Perda (PerdaTech) dengan tujuh program sijil dan enam program diploma.  Sementara itu, Datuk Rubiah turut menjelaskan KKDW akan terus memberi tumpuan bagi proses pascabanjir khususnya melibatkan infrastruktur yang rosak akibat banjir.  "Kita bukan sahaja membantu dari sudut kemudahan tetapi kita juga menyediakan fasiliti yang rosak akibat banjir," tambahnya.


Kelantan lancar Sistem E-Bencana, tambah baik pengurusan bencana

KOTA BHARU, 7 Februari- Kerajaan Kelantan melancarkan Sistem E-Bencana dalam usaha menambaik sistem pengurusan bencana di negeri itu.  Sistem yang dibangunkan menelan kos perbelanjaan melebihi RM300,000, merupakan satu mekanisma pengurusan yang lebih kemas dalam menentukan peranan serta tanggungjawab agensi yang terlibat untuk bertindak menangani sesuatu bencana.  Menurut Menteri Besar Kelantan, Datuk Ahmad Yakob, ia diyakini dapat mengelakkan berlakunya pembaziran sumber, kekeliruan, konflik dan percanggahan antara agensi, selain dapat membantu rakyat serta harta benda mereka.  "Insya-Allah, kita doakan dengan adanya e-bencana ini memberi satu peningkatan dalam usaha kita untuk menyelamatkan rakyat Kelantan. Bukan sahaja rakyat malah harta benda dan sebagainya. Ia adalah satu kebaikan untuk kita," kata Ahmad selepas majlis pelancaran sistem berkenaan di Kota Bharu.

(Menteri Besar Kelantan, Datuk Ahmad Yakob ditemui pemberita RTM selepas majlis pelancarannyadi Kota Bharu)

Sementara itu, Datuk Ahmad memaklumkan kejadian banjir akibat Monsun Timur Laut (MTL) pada 2021 sehingga tahun ini menyebabkan beberapa infrastruktur rosak yang memerlukan kos baik pulih sebanyak dianggarkan bernilai RM172.3 juta.  Infrastruktur yang rosak itu membabitkan jalan, jambatan, sistem saliran dan pengairan, jeti serta cerun.  Jumlah itu adalah berdasarkan data yang direkodkan sehingga kini dan angka terbabit dijangka akan bertambah selepas proses pengumpulan data selesai dijalankan.


47 penduduk terjejas banjir masih ditempatkan di dua PPS di Kemaman

KEMAMAN, 7 Februari - Banjir di daerah Kemaman, Terengganu tidak berubah dengan 47 penduduk terjejas daripada 14 keluarga di tempatkan di dua pusat pemindahan sementara (PPS) sehingga pukul 5 petang tadi. Menurut kenyataan Sekretariat Jawatankuasa Pengurusan Bencana Negeri, seramai 25 penduduk daripada lapan keluarga di tempatkan di PPS SK Lembah Jabor.  Manakala 22 penduduk daripada enam keluarga di Dewan Orang Ramai Kampung Air Putih. Kedua dua PPS ini dibuka sejak semalam setelah hujan berterusan di daerah Kemaman lebih 24 jam, namun sehingga petang ini keadaan cuaca semakin baik di beberapa kawasan.

(Banjir di daerah Kemaman, Terengganu tidak berubah dengan 47 penduduk terjejas daripada 14 keluarga masih di tempatkan di dua PPS)

Menurut info laman rasmi Public Infobanjir juga mendapati paras air sungai menunjukkan trend menurun. Sungai Tebak di Jambatan Tebak Kemaman kini berada pada tahap waspada iaitu 18.30 meter melebihi paras normal 15.00 meter. Manakala Sungai Dungun di Jambatan Jerangau juga berada pada tahap waspada dengan bacaan 11.85 meter melebihi paras normal 5.00 meter.


Sasar 200,000 penumpang harian MRT laluan Putrajaya, dalam masa dua tahun - Anthony

SUNGAI BULOH, 7 Februari- Kementerian Pengangkutan menyasarkan 200,000 jumlah penumpang harian bagi Perkhidmatan Transit Aliran Massa (MRT) laluan Putrajaya, dalam masa dua tahun.Menterinya, Anthony Loke Siew Fook berkata status MRT 2 kini telah mencapai 99.9 peratus dan dijangka siap sepenuhnya Mac depan. Projek MRT Laluan Putrajaya itu menelan belanja sebanyak RM30.53 bilion untuk kos sistem dan pembinaan yang meliputi 36 stesen melibatkan 49 set kereta api.Pihaknya juga merancang memperluas stesen Titiwangsa untuk dijadikan hab utama pengangkutan awam di Lembah Klang."Stesen itu merupakan satu stesen yang sangat utama, kerana pada ketika ini sudah ada 'interchange' dengan Monorel dan juga LRT. LRT Ampang line sekarang ini dan juga Monorel. "Dengan adanya pembukaan MRT 2 ini, maka ada tiga mod di sana iaitu MRT 2, LRT dan juga Monorel. "Dan untuk masa hadapan, MRT 3 juga akan ada 1 stesen, di kawasan atau pun stesen Titiwangsa tersebut," katanya.

Beliau berkata demikian dalam sidang media di Depoh MRT Sungai Buloh selepas mengadakan lawatan kerja ke MRT 2 dari Putrajaya Sentral ke stesen Titiwangsa sebelum menuju ke stesen Kwasa Damansara.Tambah Anthony, sebuah pusat Pembangunan Berorientasi Transit (TOD) turut akan dibangunkan berhampiran stesen tersebut.Katanya, sebanyak 107 bas pengantara disediakan bagi menyokong perkhidmatan MRT2 dalam menggalakkan orang ramai menggunakan kemudahan tersebut. Selain stesen Titiwangsa, stesen yang turut diberi perhatian ialah stesen Hospital Kuala Lumpur ekoran kawasan itu sentiasa sesak dari segi parkir dan lalu lintas.


Tiada permit import MAQIS, sosej daging babi, ayam dirampas

SEPANG, 7 Februari- Jabatan Perkhidmatan Kuarantin dan Pemeriksaan Malaysia (MAQIS) mematahkan cubaan membawa masuk sosej daging babi dan ayam dari China.Ia dikesan menerusi pemeriksaan rutin terhadap seorang wanita warga asing berusia 28 tahun di Balai Ketibaan Antarabangsa KLIA pada jam 2.00 pagi.Pengarah Maqis Selangor, Mohd Sobri Md Hashim dalam kenyataan memaklumkan, menerusi pemeriksaan tersebut, pihaknya bersama Jabatan Kastam Diraja Malaysia menemui 40 sosej daging babi dan 10 ekor ayam yang dianggarkan bernilai RM400.00 di dalam kotak gabus.

(Pengarah Maqis Selangor, Mohd Sobri Md Hashim)

Tambahnya, produk daging babi dan ayam tersebut dipercayai dibawa masuk untuk kegunaan sendiri dan telah dirampas kerana tidak mempunyai Permit Import MAQIS dan sebarang Sijil Kesihatan daripada negara asal.Kesemua produk daging babi tersebut akan dihantar ke Makmal Kesihatan Veterinar bagi tujuan persampelan bagi mengekang sebarang penularan penyakit African Swine Fever, sekiranya daging berkenaan dijangkiti.Beliau menerusi kenyataan sama turut menegaskan, perbuatan mengimport apa-apa jenis tumbuhan, binatang, karkas, ikan, keluaran pertanian, tanih atau mikroorganisma tanpa permit import yang sah daripada Maqis adalah menjadi satu kesalahan.Kes disiasat mengikut Seksyen 11(1), Akta Perkhidmatan Kuarantin dan Pemeriksaan Malaysia 2011 [Akta 728] yang boleh dihukum di bawah Seksyen 11(3), akta yang sama.


Malaysia sumbang ubat-ubatan bernilai lebih RM200,000.00 kepada Ukraine

PUTRAJAYA, 7 Februari- Malaysia menyumbangkan bantuan ubat-ubatan bernilai RM227,984.80 kepada Ukraine.Menteri Kesihatan, Dr Zaliha Mustafa berkata sumbangan berkenaan diharap memberi impak besar ke arah pengukuhan hubungan dua hala antara Malaysia dan Ukraine."Bantuan itu terdiri daripada tablet Levothyroxine Sodium100 mcg, Fentanyl Citrate, 50mcg/milililiter (ml) dalam suntikan 2ml, Amikacin 250mg/ml dalam suntikan 2ml dan suntikan Propofol 10mg/ml. "Perkara ini hanya dapat dicapai melalui hubungan kukuh yang lama terjalin antara Malaysia dan Ukraine sepanjang tahun.

"Kedua-dua negara berkongsi hubungan baik selama 30 tahun dan telah bekerja rapat dalam bidang yang berbeza termasuk perdagangan dan pelaburan, pertahanan, perkhidmatan udara dan lain-lain."Ia merupakan satu contoh terbaik strategik yang mempamerkan sifat kemanusiaan dan matlamat bersama demi keamanan dan keselamatan global", katanya dalam sidang media di Putrajaya.Penyerahan ubat-ubatan berkenaan diserahkan kepada wakil kedutaan Ukraine, Denys Mykhailiuk.


Mesyuarat Sekretariat Kerajaan Perpaduan, bincang agenda merakyat manifesto

KUALA LUMPUR, 7 Februari- Mesyuarat Sekretariat Kerajaan Perpaduan yang pertama akan diadakan pada malam ini adalah bagi memperkukuh kerajaan dan membincangkan agenda merakyat manifesto.Jelas Timbalan Perdana Menteri, Datuk Seri Dr. Ahmad Zahid Hamidi, kerjasama antara parti-parti gabungan amat penting dalam mencari titik persamaan."Kita mungkin akan membincangkan beberapa perkara agenda bagi memperkukuh kerajaan bukan hanya dari segi aktiviti politik tetapi bagaimana agenda merakyat manifesto selain mencari titik persamaan bagi pelaksanaan," kata Zahid kepada pemberita RTM pada sidang media selepas menghadiri taklimat di ibu pejabat Pihak Berkuasa Kemajuan Pekebun Kecil Perusahaan Getah (RISDA), hari ini di ibu negara.

(Timbalan Perdana Menteri, Datuk Seri Dr. Ahmad Zahid Hamidi berkata dalam satusidang media di ibu negara)

Mesyuarat kali pertama itu dijangka akan bermula pada pukul 8.30 malam dan akan dipengerusikan oleh Perdana Menteri, Datuk Seri Anwar Ibrahim di Pusat Dagangan Dunia (WTC).Mesyuarat tersebut juga akan dihadiri Datuk Seri Dr Zahid selaku Presiden UMNO, pemimpin daripada Barisan Nasional (BN) serta pemimpin utama Pakatan Harapan (PH), Gabungan Rakyat Sabah (GRS), Gabungan Parti Sarawak (GPS) dan Warisan.


RISDA perlu laksana transformasi dalaman demi kekal relevan - Zahid

KUALA LUMPUR, 7 Februari- Timbalan Perdana Menteri, Datuk Seri Dr Ahmad Zahid Hamidi, yang juga Menteri Kemajuan Desa dan Wilayah mahu Pihak Berkuasa Kemajuan Pekebun Kecil Perusahaan Getah (RISDA) melaksanakan transformasi dalaman.Ia bertujuan untuk meningkatkan kualiti tahap pengurusan syarikat dan memberi nilai tambah kepada RISDA termasuk anak syarikat di bawah RISDA Holdings dan meningkatkan kualiti kehidupan pekebun kecil getah."Soal pekebun-pekebun kecil ini, mesti dikeluarkan daripada kepompong garis kemiskinan. Untuk mencapai ke arah itu,pelbagai transformasi mesti dilakukan.Bukan hanya dalam soal ekonomi tetapi bagaimana sahsiah mereka, soal kerohanian supaya terdapat perimbangan di antara pemodenan kepada produktiviti bukan sekadar penorehan tetapi dalam aktiviti pengeluaran dan juga jualan," kata Zahid kepada pemberita RTM pada sidang media selepas menghadiri taklimat di ibu pejabat Pihak Berkuasa Kemajuan Pekebun Kecil Perusahaan Getah (RISDA), hari ini.

Tambah beliau lagi, satu perancangan yang baharu perlu diwujudkan bagi memastikan permintaan getah asli kekal tinggi walau terdapat persaingan daripada getah tiruan.Pada masa sama, batang pokok getah yang telah ditebang bagi proses penanaman semula boleh digunakan bagi pembuatan perabot dan menjana pendapatan tambahan.Datuk Seri Dr Zahid juga berharap agar dengan usaha berkenaan, matlamat untuk menjadikan pekebun kecil mempunyai pendapatan melebihi RM4,500 setiap isi rumah akan tercapai.


Keselamatan siber perlu diberi perhatian, waspada guna internet

KUALA LUMPUR, 7 Februari- Isu keselamatan siber perlu diberi perhatian semua pihak termasuk pengguna internet.Menteri Komunikasi dan Digital Fahmi Fadzil menggesa semua pengguna untuk sentiasa berwaspada dan berhati-hati ketika menggunakan internet, media sosial serta lain-lain aplikasi.Beliau menyarankan agar menggunakan kemudahan teknologi ini dengan positif, berhemah dan penuh tanggungjawab bagi mewujudkan komuniti siber madani.

(Menteri Komunikasi dan Digital Fahmi Fadzil/BERNAMA)

"Selamat Hari Keselamatan Internet 2023 , sentiasa bijak, selamat dan bersama-sama ke arah kesejahteraan siber", katanya menerusi video sempena sambutan itu yang dimuat naik di Facebook Kementerian Komunikasi dan Digital."Ancaman dan serangan siber berupaya menyebabkan berlaku pelbagai insiden antaranya ketirisan data, kecurian maklumat peribadi, pencerobohan, penggodaman, penipuan dalam talian, scam dan buli siber", katanya.Beliau berkata insiden seumpama itu berlaku disebabkan penggunaan teknologi dan internet tidak selamat, (penggunaan) tanpa amalan baik yang sewajarnya.


Kegiatan pecah rumah, tiga lelaki tempatan ditahan

BESUT, 7 Februari- Tiga lelaki warga tempatan ditahan Polis daerah Besut Bahagian Siasatan Jenayah yang dipercayai melakukan kegiatan pecah rumah di Besut.Turut dirampas pelbagai barangan hasil daripada kegiatan tersebut menerusi perlaksanaan Op Pintu.Ketua Polis daerah Besut, Superintendan Abdul Rozak Muhammad berkata, tiga lelaki berusia 30 dan 40 tahun itu dipercayai melakukan kegiatan pecah rumah sekitar Kawasan Kampung Raja dan Kuala Besut bermula Disember tahun lalu hingga awal tahun ini.Kes disiasat di bawah seksyen 457 Kanun Keseksaan iaitu pencerobohan rumah.Ketiga-tiga yang ditahan juga didadapati positif dadah jenis methamphetamine.Hasil siasatan turut mendedahkan penglibatan ketiga tiga suspek dalam lima kes pecah rumah melibatkan jumlah kerugian sebanyak RM17,000.


Penubuhan Yayasan Kebajikan POLYCC, sasar jaga kebajikan warga dan staf

IPOH, 7 Februari- Kebajikan warga Jabatan Politeknik & Kolej Komuniti (POLYCC) menjadi keutamaan pihak pengurusan jabatan terbabit.  Ia diterjemahkan menerusi penubuhan Yayasan Kebajikan POLYCC pada tahun ini, yang berperanan membantu dan meringankan beban warganya apabila berhadapan situasi kecemasan dan luar jangka.  Menurut Ketua Pengarah Pendidikan Politeknik dan Kolej Komuniti, Dr Haji Mohd Zahari Ismail, POLYCC memerlukan satu badan persendirian bagi menyelaras bantuan dan membela nasib warganya.  "Sebelum ini, kita tidak pernah mempunyai medium yang khusus untuk membantu warga kita yang ditimpa musibah seperti banjir, malapetaka, kemalangan, kematian dan sebagainya.Hasrat jabatan, adalah memastikan supaya kebajikan staf dan warga itu akan terbela," kata Mohd Zahari kepada pemberita RTM ketika menghadiri Majlis Aspirasi Ketua Pengarah Pendidikan Politeknik dan Kolej Komuniti di Politeknik Ungku Omar (PUO), di sini.

(Ketua Pengarah Pendidikan Politeknik dan Kolej Komuniti, Dr Haji Mohd Zahari Ismail)

Ujarnya, penubuhan Yayasan Kebajikan POLYCC akan mendapat sambutan yang baik dikalangan warga jabatan tersebut. Di samping memberi manfaat kepada masyarakat setempat.  Beliau turut mengalu-alukan penyertaan alumni Politeknik dan Kolej Komuniti bagi menjayakan pelaksanaan dan objektif yayasan tersebut.


Pemberian geran GeRAK diteruskan, perkasa inisiatif bandar rendah karbon

PUTRAJAYA, 7 Februari- Kerajaan Perpaduan akan meneruskan pemberian Geran Pemangkin Bandar Rendah Karbon (GeRAK) bagi memperkasakan inisiatif bandar rendah karbon berimpak tinggi.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata geran yang dilancarkan pada tahun lepas itu menetapkan hala tuju dan pendekatan yang bersesuaian dengan konsep bandar rendah karbon ke arah mencapai sasaran pengurangan gas rumah kaca (GHG).

GeRAK yang dilancarkan dengan peruntukan sebanyak RM35 juta diutamakan kepada Pihak Berkuasa Tempatan (PBT) yang melaksanakan program Rangka Kerja Bandar Rendah Karbon (LCCF) serta Cabaran Bandar Rendah Karbon 2030 di peringkat kategori Zon Rendah Karbon.Sebanyak 150 PBT, masing-masing menerima berjumlah RM250,000 pada tahun lepas bagi memperkasakan inisiatif bandar rendah karbon itu."Insya-Allah. Kita akan teruskan sebab Perdana Menteri pun letakkan elemen alam sekitar atau kita sebut 'Green Economy' ini sebagai salah satu fokus dalam Belanjawan 2023 yang akan dibentangkan dalam sidang Parlimen akan datang," kata Nik Nazmi kepada pemberita RTM dalam sidang media selepas Majlis Pra-Pelancaran Pameran dan Persidangan Produk Teknologi Hijau dan Eko Antarabangsa Malaysia (IGEM) 2023, di sini.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad ditemui pemberita RTMpada Majlis Pra-Pelancaran Pameran dan Persidangan Produk Teknologi Hijau dan Eko Antarabangsa Malaysia (IGEM) 2023)

IGEM 2023 bertemakan "Race Towards Net Zero: Leadership for Climate Action" akan diadakan di Pusat Konvensyen Kuala Lumpur pada 4 hingga 6 Oktober 2023."Tahun lepas, IGEM 2022 telah membawa Bussiness Leads berjumlah RM4.25 bilion dan tahun ini kita menyasarkan minimum untuk ialah sebanyak RM4 bilion dengan rekod prestasi yang baik yang kita ada sejak IGEM bermula.Maka, kita ada keyakinanlah untuk dapat mencapai sasaran tersebut malah melangkauinya," tambahnya.


Penempatan haram warga asing di Nilai Spring

NILAI, 7 Februari- Operasi penguatkuasaan di sebuah penempatan haram warga asing di Nilai Spring, Negeri Sembilan dilaksana Jabatan Imigresen (JIM) secara teratur mengikuti SOP ditetapkan.68 individu yang ditahan termasuk 37 kanak-kanak ditempatkan di Depot Tahanan Imigresen Lenggeng.Pemeriksaan mendapati, mereka tidak berniat untuk pulang ke negara asal sebaliknya ingin terus kekal berada di Malaysia dalam tempoh panjang meskipun tanpa dokumen sah.Perkara itu berikutan beberapa petunjuk ketika melakukan operasi di situ, antaranya penempatan haram yang dibina dikelilingi besi serpihan jerat dan anjing liar.Selain itu, ia turut dilengkapi pelbagai kemudahan seperti beberapa unit genset dan sekolah yang menggunakan silibus pendidikan Indonesia.Bagaimanapun, JIM menegaskan aspek keselamatan dan kebajikan mereka sepanjang berada dalam depot tahanan; sentiasa diutamakan.Tindakan sewajarnya sedang diambil bagi memastikan proses penghantaran pulang ke negara asal dapat dilaksanakan segera.


KPM peruntuk 100,000 kepada SK Anglo Chinese

KOTA KINABALU, 7 Februari- Sebanyak RM100,000 diperuntukkan bagi membaik pulih dan menyenggara Sekolah Kebangsaan (SK) Anglo Chinese, Kota Kinabalu.Timbalan Menteri Pendidikan Lim Hui Ying berkata, pelaksanaannya perlu mengikut tatacara peroleh yang ditetapkan kementerian.Beliau mengumumkan perkara itu selepas meninjau kawasan sekolah tersebut bersama-sama pasukan teknikal kementeriannya. Hui Ying yang pertama kali datang ke Sabah selepas dilantik ke jawatan itu berkata fokus yang akan dititikberatkan adalah menaik taraf sekolah-sekolah daif. Tindakan itu penting bagi mewujudkan suasana pembelajaran yang kondusif untuk keselesaan warga sekolah.


Lawatan balas PM ke Thailand, dijangka wujud kerjasama ekonomi luar biasa

KUALA LUMPUR, 7 Februari- Kunjungan balas Perdana Menteri, Datuk Seri Anwar Ibrahim ke Thailand tidak lama lagi dijangka akan mewujudkan jaringan kerjasama ekonomi yang luar biasa.Penganalisis Politik Universiti Malaya (UM), Dr Mohammad Tawfik Yaakub berkata hubungan baik dengan negara jiran mampu menjana pelaburan lebih banyak sekali gus memulihkan ekonomi negara.

(Penganalisis Politik Universiti Malaya (UM), Dr Mohammad Tawfik Yaakub)

"Sebelum kunjungan balas Datuk Seri Anwar Ibrahim ke Thailand, saya lihat bagaimana syarikat asing daripada Thailand, misalnya Energy Absolute yang mempunyai dana 45 bilion itu telah melakukan kunjungan kepada Datuk Seri Anwar Ibrahim menyatakan hasrat bahawa mereka bersedia membuat pelaburan dalam konteks tenaga hijau. "Ini satu peluang sangat positif kepada ekonomi negara, apatah lagi kita sedang mencari alternatif kepada penjanaan ekonomi dan saya yakin kalau kita terus positif dan melihat negara jiran dan pengukuhan serantau itu penting kepada negara kita kita akan mencapai satu hubungan baik dengan negara-negara jiran untuk memulihkan ekonomi negara", katanya. Tambah beliau, isu kemelut keamanan di selatan Thailand juga perlu diberi penekanan kerana turut memberi kesan kepada negeri-negeri di utara negara, khususnya dalam sektor pelancongan sempadan dan urusan perniagaan.Beliau bercakap kepada pemberita RTM selepas menjadi tetamu program Selamat Pagi Malaysia.


Lima projek utama tingkat pendapatan pekebun kecil getah

KUALA LUMPUR, 7 Februari- Timbalan Perdana Menteri Datuk Seri Dr Ahmad Zahid Hamidi mengadakan kunjungan ke Ibu Pejabat Kemajuan Pekebun Kecil Perusahaan Getah (RISDA) di Jalan Ampang hari ini.Ia merupakan kunjungan pertama beliau selaku Menteri Pembangunan Desa dan Wilayah dan satu sesi taklimat khas telah diadakan.Dalam sesi berkenaan, RISDA telah memaklumkan bahawa lima projek utama untuk meningkatkan pendapatan pekebun kecil getah dilaksanakan.Antara projek berkenaan ialah Rancangan Pembangunan Kawasan Bertanam Getah Pekebun Kecil, Peningkatan Produktiviti dan Pembangunan Pekebun, Pembangunan Semula Hasil Baharu, Rawatan dan Pencegahan Penyakit Luruhan Daun, serta Bantuan Musim Tengkujuh yang merupakan projek teras yang melibatkan peruntukan bernilai RM306.29 juta bagi tempoh enam bulan pertama operasi RISDA tahun ini.Pada masa sama, RISDA mensasarkan pendapatan pekebun kecil dipertingkatkan kepada RM4500 sebulan bagi sekeluarga pada tahun 2025.


Penduduk daerah Kemaman bimbang keadaan banjir

KEMAMAN, 7 Februari- Banjir yang melanda saban tahun menjadi dugaan besar kepada penduduk terjejas termasuklah kemusnahan harta benda, namun paling dibimbangi penduduk adalah keselamatan ahli keluarga mereka.  Hujan berterusan lebih 24 jam sejak Isnin menyebabkan penduduk berdekatan sungai Teladas Kampung Air Putih, Kemaman bimbang banjir berulang. Seramai 28 penduduk daripada sembilan keluarga yang terjejas banjir di Lembah Jabor dan Air Putih dipindahkan di pusat pemindahan sementara (PPS) Sekolah Kebangsaan Lembah Jabor dan Dewan Orang Ramai Kampung Air Putih.  Beberapa penduduk sempat menceritakan pengalaman banjir yang dirasai mereka pada setiap tahun di kampung tersebut. Menurut Wan Mohamad Wan Mansor yang sitemui pemberita, "keadaan cuaca kita masih mengikuti perkembangan dengan metereologi. Untuk masa sekarang, rasa masih awal lagi. Mungkin selepas Mac atau April kita akan rasa tenang sedikit. Dalam Februari kita takut jadi macam tahun sebelum ini."Perkara sama turut diluahkan Amran Che Mustapha, "kalau cuaca semakin buruk, kita sangat risau. Kalau boleh, biasakan tengok paras air dengan jambatan supaya boleh beringat dan membuat keputusan untuk berpindah."Jangan tunggu sampai air naik sebab petugas pun tidak sempat untuk mengawal pergerakan penduduk terjejas sekiranya banjir berlaku."Fenomena air laut pasang pada Isnin dengan ketinggian 3.2 meter itu menyebabkan jambatan Kampung Teladas ditenggelami kerana limpahan air sungai berdekatan.  RTM turut melakukan tinjauan di kawasan terjejas banjir di sekitar daerah itu antaranya Kampung Teladas, Air Putih, Kampung Dadong, Kampung Batu 14 dan Lembah Jabor.  Menurut Jabatan Perairan Dan Saliran Negeri Terengganu cuaca pada hari ini masih dalam keadaan baik dan hujan direkodkan turun hanya di beberapa kawasan Terengganu dan tiada hujan direkodkan sejak pagi tadi.


Banjir: Penduduk terjejas di Pahang meningkat

KUANTAN, 7 Februari- Jumlah penduduk terjejas banjir di Pahang meningkat kepada 5,021 mangsa daripada 1,489 keluarga yang ditempatkan di 28 pusat pemindahan sementara (PPS) pagi ini, berbanding 1,360 orang daripada 353 keluarga malam tadi. Menurut portal Info Bencana JKM, Kuantan mencatatkan jumlah penduduk paling ramai terjejas iaitu 4,775 orang di 24 PPS manakala baki 246 orang berada di empat PPS di Pekan.

(Penduduk terjejas banjir di Pahang meninggkat kepada 5,021. Mereka ditempatkan di 28 PPS)

Sementara itu, Laman web rasmi Jabatan Saliran dan Pengairan iaitu publicinfobanjir.water.gov.my melaporkan paras Sungai Belat di Sri Damai, Kuantan masih melebihi paras bahaya 5 meter yang ditetapkan dengan bacaan 5.94m pagi ini, namun menurun daripada 6.17m yang direkodkan malam tadi. Sungai Keratong di Rompin merekodkan bacaan melebihi paras bahaya iaitu 23.72m pagi pagi ini, berbanding 23.42m pada malam tadi. Jabatan Meteorologi meramalkan Kuantan dan Pekan akan mengalami hujan pada hari ini.


Kedutaan Turkiye berterima kasih kepada Malaysia

KUALA LUMPUR, 7 Februari- Kedutaan Turkiye di Malaysia berterima kasih kepada kerajaan Malaysia atas usaha menggerakkan Pasukan Mencari dan Menyelamat Khas (SMART) untuk melaksana misi bantuan ke Turkiye.Kenyataan berkenaan perkara itu dibuat menerusi satu hantaran di Twitter rasmi TurkishEmbassyKL.Turut dikongsi, beberapa gambar dan video majlis penghantaran Pasukan SMART ke Turkiye di Lapangan Terbang Antarabangsa Kuala Lumpur (KLIA), malam tadi.75 anggota SMART bersama kelengkapan khusus digerakkan bagi melaksana misi bantuan itu termasuk empat ekor anjing K-9.Pasukan SMART ditugaskan melaksana operasi menyelamat di bandar bersama-sama pasukan mencari dan menyelamat Turkiye dan beberapa negara lain.


MAHB beri sepenuh komitmen kepada usaha menyelamat

KUALA LUMPUR, 7 Februari- Malaysia Airports Holdings Berhad (MAHB) memberikan sepenuh komitmen untuk memudah cara semua penerbangan bagi menyelamat dan operasi kargo yang melalui Lapangan Terbang Antarabangsa Istanbul Sabiha Gokcen (SAW) susulan gempa bumi yang melanda tenggara Turkiye.Menurut Pengarah Urusan MAHB Datuk Iskandar Mizal Mahmood pihaknya bekerjasama dengan Kementerian Luar untuk memberikan beberapa bantuan tambahan.Antara kemudahan yang disediakan ialah penginapan transit kepada 75 anggota Pasukan Mencari dan Menyelamat Khas Malaysia (SMART) di hotel lapangan terbang itu, sebelum mereka digerakkan ke kawasan terjejas.Melalui satu kenyataan media, beliau menjelaskan penerbangan penyelamatan pertama berlepas pada pukul 8.41 pagi waktu tempatan.Bagaimanapun enam penerbangan sama sudah berlepas dari lapangan terbang berkenaan membawa 1,400 anggota penyelamat.SAW adalah satu daripada dua lapangan terbang yang ditetapkan oleh kerajaan Turkiye sebagai hab penyelamat dan logistik.Ketika ini Terminal Penerbangan Am di SAW digunakan sebagai pusat pengurusan krisis dengan menyediakan sokongan yang diperlukan termasuk makanan untuk pasukan penyelamat.Menurut laporan Reuters, gempa bumi yang melanda selatan Turkiye berhampiran bandar Gaziantep telah meragut lebih 3,700 nyawa di Turkiye dan Syria.Menurut Kementerian Luar, setakat ini tiada laporan mengenai rakyat Malaysia terjejas dengan kejadian tersebut.Menterinya Datuk Seri Zambry Abdul Kadir memaklumkan semua 13 rakyat Malaysia yang berada di kawasan gempa dan sekitarnya berjaya dihubungi dan mereka kini berada dalam keadaan selamat.

(Operasi menyelamat mangsa di bawah runtuhan di bandar Jandaris/REUTERS)


Lelaki ditemukan mati lemas dipercayai terjun sungai

KUALA NERUS, 7 Februari- Seorang lelaki ditemukan lemas selepas dipercayai terjun ke dalam sungai di Kampung Bukit Tumbuh, Kuala Nerus, bawah Jambatan Sultan Mahmud malam tadi.Mayat mangsa yang dianggarkan berusia sekitar 40-an itu ditemukan kira-kira pukul 9.10 malam. Menurut Ketua Balai Bomba dan Penyelamat Kuala Nerus Azmi Omar seramai 22 anggota daripada Balai Bomba dan Penyelamat Kuala Nerus dan Kuala Terengganu dikejarkan ke lokasi kejadian selepas menerima panggilan kecemasan kira-kira pukul 7.40 malam. Mayat yang belum dikenal pasti identiti itu berjaya dikesan kira-kira 10 minit pencarian dilakukan. "Kedalaman air lebih kurang tiga meter dan jarak dalam 50 meter daripada mangsa turun dan dalam masa sama air sedang pasang jadi ada sikit kesukaran jadi anggota Pasukan Penyelamat di Air (PPDA) berjaya mengambil masa dalam 10 minit," katanya ketika ditemui pemberita.Mangsa telah disahkan meninggal dunia oleh petugas perubatan sebelum diserahkan kepada pihak polis untuk tindakan lanjut.


Kedah, Terengganu dilanda banjir susulan hujan lebat

KUALA LUMPUR, 7 Februari- Kedah dan Terengganu menjadi dua negeri terbaharu dilanda banjir susulan hujan lebat sejak petang semalam.Di Kedah, satu pusat pemindahan sementara (PPS) dibuka di Mukim Karangan dekat Kulim susulan hujan lebat lebih dua jam sejak 2.00 petang Isnin.PPS Sekolah Menengah Agama (SMA) Madrasah Insaniah Jangkang itu dibuka pada pukul 6.00 petang.Setakat ini jumlah penduduk terejejas banjir sedang dikumpul berikutan proses pemindahan dilakukan secara berperingkat.Sebanyak 25 rumah di Kampung Padang Limau terjejas .Sementara itu, Terengganu kembali dilanda banjir apabila sebuah (PPS) dibuka di daerah Kemaman pada pukul 12.00 tengah malam tadi.  Seramai lapan keluarga melibatkan 25 penduduk terjejas banjir di tempatkan di PPS SK Lembah Jabor.  MetMalaysia memaklumkan, amaran hujan berterusan tahap waspada diramal berlaku di daerah Kemaman sehingga hari ini (Selasa). Di Johor, terdapat 155 penduduk terjejas masih berada di tiga PPS malam tadi berbanding 355 orang pada 4.00 petang pada Isnin.Penduduk yang ditempatkan di dua PPS di Batu Pahat adalah seramai 129 orang daripada 34 keluarga manakala di Segamat, seramai 26 orang daripada sembilan keluarga kekal berada di sebuah PPS.


Isu pembangunan di Borneo perlu diberi perhatian-Johari Ghani

KUALA LUMPUR, 7 Februari- Isu pembangunan di Sabah dan Sarawak perlu terus diberi perhatian.Yang Di-Pertua Dewan Rakyat Parlimen, Datuk Johari Abdul berkata ia selaras hasrat memastikan penduduk wilayah itu menikmati infra dan kemudahan yang saksama dengan warga di Semenanjung."Selama 15 tahun di Parlimen, saya sentiasa bercakap tentang isu pembangunan di Borneo. Mereka agak tertinggal berbanding Semenanjung dan kita harus beri perhatian", katanya.Tambah Datuk Johari, semua pihak khususnya ahli parlimen perlu berganding bahu dan bersama-sama dengan kerajaan agar dapat merealisasikan usaha merapatkan jurang pembangunan terutama di kawasan luar bandar."Sama ada wakil rakyat tersebut daripada pembangkang atau kerajaan perlu memberikan idea bagi membolehkan dasar-dasar pembangunan dapat memberi impak kepada rakyat", ujarnya ketika ditemui selepas menjadi tetamu Program Bicara Naratif 'Memartabat Demokrasi Berparlimen' di Angkasapuri.

(Yang Di-Pertua Dewan Rakyat, Datuk Johari Abdul/FOTO RTM)


Kerjasama peniaga Cina dan bumiputera perlu untuk ‘Greater Kuching’ – Abang Johari

KUCHING, 7 Februari-Premier Sarawak,Tan Sri Abang Johari Tun Openg mahu komuniti peniaga Cina bekerjasama dengan rakan bumiputera mereka untuk membangunkan kawasan Kuching, Samarahan dan Serian sejajar dengan strategi pembangunan “Greater Kuching” yang dirancang kerajaan Sarawak.Tambah beliau, kerajaan negeri telah memperuntukkan sejumlah RM1.5 bilion menerusi penubuhan Greater Kuching Development Agency bagi membangunkan ketiga-tiga kawasan itu dari segi sektor pertanian seperti pertanian pintar, pertanian moden dan sektor pelancongan.“Saya harap komuniti perniagaan Cina akan bekerjasama dengan bumiputera untuk membangunkan Greater Kuching yang terdiri daripada Kuching, Samarahan dan Serian.“Ini adalah kawasan yang akan dinaik taraf dari segi pergerakan dengan Sistem Transit Aliran Autonomi (ART) akan beroperasi di kawasan ini, seperti yang anda ketahui kami sedang melaksanakan sistem pengangkutan moden menggunakan hidrogen kerana kami mahu menjadikannya bandar pintar, bandar yang kurang pencemaran dan bandar yang boleh dibanggakan,” katanya.Tambahnya lagi, idea pembangunan berkenaan turut diakui oleh Perdana Menteri Datuk Seri Anwar Ibrahim sebagai pembangunan bandar sangat terancang.Beliau berkata demikian ketika berucap pada majlis Tahun Baharu Cina anjuran Persekutuan Persatuan-persatuan Cina Kuching, Samarahan dan Serian di sini, malam tadi.

(Premier Sarawak,Tan Sri Abang Johari Tun Openg/FOTO RTM)


Masjid dan surau di W.Persekutuan anjur solat hajat, doa untuk mangsa gempa

KUALA LUMPUR, 7 Februari-Masjid- masjid di bawah seliaan Jabatan Kemajuan Islam Malaysia (JAKIM) akan mengadakan solat sunat hajat hari ini bagi memohon doa kesejahteraan susulan bencana gempa bumi di Turkiye dan Syria.Menteri di Jabatan Perdana Menteri (Hal Ehwal Agama) Datuk Dr Mohd Na'im Mokhtar berkata ia akan dilaksanakan selepas solat Maghrib.Masjid terbabit ialah Masjid Negara di Kuala Lumpur, Masjid Putra dan Masjid Tuanku Mizan Zainal Abidin di Putrajaya.Seluruh masjid dan surau di Wilayah Persekutuan di bawah seliaan Jabatan Agama Islam Wilayah Persekutuan (JAWI) turut diminta melaksanakan ibadah sama.Menurutnya dalam kenyataan , Ia sebagai Menjunjung titah Kebawah Duli Yang Maha Mulia Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, untuk tujuan mendoakan kesejahteraan buat negara Turkiye dan Syria.Setakat ini , angka korban tragedi gempa bumi itu kini melepasi 2,200 mangsa, dengan ribuan lagi penduduk dilaporkan cedera.

(Menteri di Jabatan Perdana Menteri (Hal Ehwal Agama) Datuk Dr Mohd Na'im Mokhtar/FOTO RTM)


Belanjawan 2023: Agenda besar yang akan dibentangkan 24 Februari ini

KUALA LUMPUR, 7 Februari-Belanjawan 2023 antara agenda besar yang akan dibentang pada 24 Februari ini. Ia merupakan antara fokus yang disenarai pada Takwim Parlimen Penggal Kedua, Parlimen ke-15 yang akan mula bersidang pada 13 Februari. Yang Di-Pertua Dewan Rakyat, Datuk Johari Abdul berkata, belanjawan 2023 bakal berteraskan konsep Malaysia Madani sekali gus memberi manfaat serta meningkatkan kesejahteraan hidup rakyat. "Sudah tentu ramai yang tertungu-tunggu apakah bentuk bajet yang akan diketengahkan, apakah yang akan dimaksudkan dengan Madani itu akan dapat diterjemahkan dalam bentuk pembentangan belanjawan pada kali ini. Sangat menarik. Saya sendiri juga sedang menanti apakah bentuk belanjawan yang akan diketengahkan", ujar beliau ketika ditemui pemberita selepas menjadi tetamu menerusi Program Bicara Naratif 'Memartabat Demokrasi Berparlimen' di Angkasapuri Kota Media, malam tadi.

(Yang Di-Pertua Dewan Rakyat, Datuk Johari Abdul/FOTO RTM)


Terima bekas pemimpin UMNO: Keadilan perlu bincang dengan UMNO dahulu-Anwar

PETALING JAYA, 7 Februari-Presiden Parti Keadilan Rakyat (PKR) Datuk Seri Anwar Ibrahim memaklumkan parti itu belum membuat sebarang keputusan berhubung isu penyertaan beberapa bekas ahli UMNO ke dalam parti itu.Menurutnya, perkara terbabit hanya akan diputuskan selepas perbincangan dilaksana bersama pucuk tertinggi UMNO terlebih dahulu.“Saya perlu adakan perbincangan bersama pemimpin UMNO terlebih dahulu sebelum sebarang keputusan diambil untuk menerima atau tidak bekas ahli yang dibuang daripada parti tersebut,” katanya.Beliau berkata demikian selepas mempengerusikan mesyuarat PKR di ibu pejabat parti itu di sini semalam.

(Presiden Parti Keadilan Rakyat, Datuk Seri Anwar Ibrahim/ FOTO RTM)


70 anggota SMART berlepas ke Turkiye bantu operasi menyelamat

SEPANG, 6 Februari-70 anggota Pasukan Mencari dan Menyelamat Khas Malaysia (SMART) telah berlepas ke Turkiye malam tadi bagi membantu operasi mencari dan menyelamat mangsa gempa.Menteri Luar, Datuk Seri Zambry Abdul Kadir berkata, gerak kerja menyelamat tersebut diselaraskan oleh Wisma Putra termasuk misi bantuan ke negara berkenaan. "Saya ingin memaklumkan bahawa Wisma Putra akan menyelaras gerak kerja bersama dengan pihak NADMA dan Kedutaan Turkiye serta Kedutaan Malaysia di sana bagi memastikan kelancaran penyelarasan tidak menimbulkan sebarang kesulitan", katanya dalam satu sidang media khas Misi Bantuan SMART ke Turkiye di KLIA, Sepang malam semalam.Datuk Seri Zambry turut memaklumkan, 12 rakyat Malaysia dikenalpasti terselamat dalam kejadian gempa berkenaan.Bagaimanapun, pihaknya masih dalam proses mengenalpasti identiti mereka termasuk mendapatkan maklumat sama ada mereka melancong atau bekerja di sana.

(Menteri Luar, Datuk Seri Zambry Abdul Kadir/FOTO RTM)


Gempa di Turkiye dan Syria :Agong dan Permaisuri zahir ucapan takziah

KUALA LUMPUR, 6 Februari-Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariahmenzahirkan ucapan takziah kepada kerajaan Turkiye dan Syria yang terjejas tragedi gempa bumi kuat melanda negara berkenaan.Baginda berdua turut menzahirkan ucapan takziah kepada seluruh keluarga mangsa yang terkorban dalam musibah sehingga menyebabkan kehilangan nyawa ratusan rakyat dan kerosakan harta benda serta infrastruktur.Menerusi hantaran di Facebook Istana Negara, Seri Paduka berdua turut mendoakan agar roh-roh mangsa yang beragama Islam dicucuri rahmat dan ditempatkan bersama orang yang beriman dan beramal soleh.Dalam tempoh kesedihan ini, Seri Paduka Baginda berdua dan Malaysia bersolidariti dengan rakyat Turkiye dan Syria serta mendoakan agar mangsa yang masih terperangkap dapat diselamatkan dengan segera manakala mereka yang tercedera dikurniakan kesembuhan segera.Susulan bencana itu, Al-Sultan Abdullah menyeru semua masjid dan surau di seluruh negara mengadakan solat sunat hajat dan doa selamat untuk keselamatan mangsa dan keluarga mereka.Di samping itu turut mengadakan solat jenazah ghaib bagi mangsa yang telah kembali ke rahmatullah.Gempa bumi kuat yang melanda Turkiye dan Syria awal pagi Isnin mengorbankan lebih 2,000 nyawa.Antara kawasan merekodkan kematian ialah Malatya, Sanliurfa, Diyarbakir dan Osmaniya.Di Syria pula,korban dicatatkan di Aleppo, Latakia, Hama dan Tartus.Kebanyakan mangsa maut akibat terperangkap runtuhan bangunan susulan gegaran.Angka korban dijangka terus bertambah.

(Ucapan takziah oleh YDP Agong dan Permaisuri/FOTO FB Istana negara)


Pendidikan percuma anak pertama keluarga B40 ke IPTA diteruskan

JOHOR BAHRU, 6 Februari- Menteri Pengajian Tinggi Datuk Seri Mohamed Khaled Nordin berkata, program pendidikan percuma kepada anak pertama keluarga B40 di Institut Pengajian Tinggi Awam (IPTA).Perkara itu merupakan inisiatif diilhamkan daripada Program Sulung, yang diperkenal menteri pengajian tinggi sebelum ini. "Maknanya kalau ada pelajar pertama, walaupun bukan anak pertama tetapi dalam keluarganya dia yang pertama masuk universiti layak dipertimbangkan bawah program ini," katanya kepada pemberita selepas mengadakan lawatan rasmi ke Universiti Teknologi Malaysia, Skudai, di sini hari ini.


13 rakyat Malaysia terlibat gempa bumi di Turkiye selamat

KUALA LUMPUR, 6 Februari - Seramai 13 rakyat Malaysia disahkan terlibat dalam gempa bumi dengan kekuatan 7.8 magnitud menggegarkan Turkiye dan Syria.Duta Besar Malaysia ke Turkiye, Sazali Mustafa Kamal memaklumkan, kesemua mereka berada dalam keadaan selamat.Pemantauan berterusan dilaksana pihak kedutaan dari semasa ke semasa."Alhamdulillah pihak kedutaan telah berjaya menghubungi mereka dan mereka berada dalam keadaan selamat dan sihat. Usaha kami akan diteruskan untuk meneruskan hubungan dan mendapat maklum balas mengenai kesihatan mereka. Pada masa ini saya ingin mengambil peluang ini supaya kita bersama sama mendoakan keselamatan seluruh rakyat Malaysia yang berada di Turkiye ini termasuk mereka yang berada di kawasan bencana alam," kata Sazali ketika dihubungi RTM.

(Duta Besar Malaysia ke Turkiye, Sazali Mustafa Kamal)

Gempa bumi kuat yang melanda Turkiye dan Syria awal pagi itu mengorbankan lebih 2,000 nyawa.

Antara kawasan merekodkan kematian ialah Malatya, Sanliurfa, Diyarbakir dan Osmaniya.Di Syria pula, korban dicatatkan di Aleppo, Latakia, Hama dan Tartus.Kebanyakan mangsa maut akibat terperangkap runtuhan bangunan susulan gegaran.Angka korban dijangka terus bertambah.Menurut Pihak Berkuasa Pengurusan Bencana dan Kecemasan Turkiye gegaran turut dirasai di beberapa wilayah dan negara jiran. Presiden Turkiye, Recep Tayyip Erdogan menyifatkan bencana alam itu sebagai yang terburuk sejak tahun 1939.


Kira-kira 1,000 penduduk orang asli di Pos Gob terputus hubungan akibat tanah runtuh

GUA MUSANG, 6 Februari - Dianggarkan sejumlah 1,000 penduduk orang asli di Pos Gob, di sini, terputus hubungan selepas jalan perhubungan keluar dan masuk mereka ditimbus tanah runtuh akibat cuaca hujan.  Sejak pagi Jumaat lalu, berlaku kejadian runtuhan tanah dari lereng bukit sehingga merosakkan permukaan jalan balak kira-kira 100 meter dari Kampung Gawin.  Setiausaha Jawatankuasa Pembangunan Keselamatan Kampung Orang Asli (JPKKOA) Pos Gob, Aman Pak Ngah berkata jalan ke perkampungan itu tidak boleh dilalui oleh kenderaan pacuan empat roda atau motosikal kerana berisiko tersangkut dalam tanah lumpur. Menurut beliau, permukaan jalan tanah itu kini masih lagi basah kerana hujan masih lagi berlaku di kawasan itu.

(Sejak pagi Jumaat lalu, berlaku kejadian runtuhan tanah dari lereng bukit sehingga merosakkan permukaan jalan balak kira-kira 100 meter dari Kampung Gawin)

Tambahnya, semalam, kumpulan pacuan empat roda yang cuba masuk bagi menghantar barangan terpaksa berpatah balik kerana jalan sudah ditimbus dengan tanah runtuh.  Sementara itu, Timbalan Pengarah Jabatan Kemajuan Orang Asli (Jakoa) Kelantan dan Terengganu, Roslina Bun berkata pihaknya mengambil maklum runtuhan tanah berkenaan disebabkan cuaca hujan di kawasan pedalaman.  Katanya, faktor cuaca yang sentiasa hujan menjadikan kerja baik pulih jalan tergendala serta pihaknya akan melaksanakan kerja tersebut selepas cuaca kering.


Tiada rakyat Malaysia terlibat gempa bumi di Turkiye - Zambry

PUTRAJAYA, 6 Februari - Menteri Luar Negeri, Datuk Seri Dr. Zambry Abdul Kadir mengesahkan tiada rakyat Malaysia dilaporkan terlibat dalam gempa bumi yang berlaku di selatan Turkiye.Bagaimana pun, beliau menggesa rakyat Malaysia di Turkiye mendaftar dengan Kedutaan di Ankara atau Konsulat Umum di Istanbul. Beliau dalam satu kenyataan berkata, pihak berkuasa Turkiye meramalkan gempa susulan bakal berlaku.Justeru, rakyat Malaysia di negara itu dinasihatkan untuk terus berwaspada dan mengikuti maklumat dan arahan semasa yang dikeluarkan pihak berkuasa tempatan.

(Menteri Luar Negeri, Datuk Seri Dr. Zambry Abdul Kadir mengesahkan tiada rakyat Malaysia dilaporkan terlibat dalam gempa bumi yang berlaku di selatan Turkiye/ Foto AFP)

Pihak kementerian melalui Kedutaan di Ankara Dan Konsulat Jeneral di Istanbul juga akan terus memantau perkembangan semasa. Zambry yang telah berhubung dengan Menteri Luar Negeri Republik Turkiye, Mevlut Cavusoglu, turut menyampaikan rasa simpati dan takziah Malaysia kepada mangsa dan keluarga serta kepada kerajaan dan rakyat republik itu.